ΚΑΝΟΝΙΣΜΟΣ (ΕΚ) αριθ. 800/1999 ΤΗΣ ΕΠΙΤΡΟΠΗΣ

της 15ης Απριλίου 1999

για τις κοινές λεπτομέρειες εφαρμογής του καθεστώτος των πιστοποιητικών εξαγωγής για τα γεωργικά προϊόντα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1766/92 του Συμβουλίου, της 30ής Ιουνίου 1992, περί κοινής οργανώσεως αγοράς στον τομέα των σιτηρών(1), όπως τροποποιήθηκε τελευταία από τον κανονισμό (ΕΚ) αριθ. 923/96(2), και ιδίως τα άρθρα 13 και 21, καθώς και τις αντίστοιχες διατάξεις των άλλων κανονισμών περί κοινής οργανώσεως της αγοράς για τα γεωργικά προϊόντα,

τον κανονισμό (ΕΟΚ) αριθ. 2799/98 του Συμβουλίου, της 15ης Δεκεμβρίου 1998, για τη θέσπιση του γεωργονομισματικού καθεστώτος του ευρώ(3), και ιδίως τα άρθρα 3 και 9,

Εκτιμώντας:

(1) ότι ο κανονισμός (ΕΟΚ) αριθ. 3665/87 της Επιτροπής, της 27ης Νοεμβρίου 1987, για κοινές λεπτομέρειες εφαρμογής του καθεστώτος των επιστροφών κατά την εξαγωγή για τα γεωργικά προϊόντα(4), όπως τροποποιήθηκε τελευταία από τον κανονισμό (ΕΚ) αριθ. 604/98(5), έχει τροποποιηθεί επανειλημμένως και κατά τρόπο ουσιαστικό· ότι, με την ευκαιρία των νέων τροποποιήσεων, πρέπει, για λόγους σαφήνειας, να προβούμε σε αναδιατύπωση του εν λόγω κανονισμού·

(2) ότι οι γενικοί κανόνες που θεσπίσθηκαν από το Συμβούλιο προβλέπουν ότι η επιστροφή πληρώνεται όταν έχει προσκομισθεί απόδειξη ότι τα προϊόντα έχουν εξαχθεί εκτός της Κοινότητας· ότι το δικαίωμα της επιστροφής αποκτάται καταρχήν μόλις τα προϊόντα αποδεσμεύσουν την κοινοτική αγορά, όταν εφαρμόζεται ενιαίο ποσοστό επιστροφής για όλες τις τρίτες χώρες· ότι στην περίπτωση κατά την οποία το ποσοστό της επιστροφής διαφοροποιείται συναρτήσει του προορισμού των προϊόντων, το δικαίωμα στην επιστροφή συνδέεται με την εισαγωγή σε μια τρίτη χώρα·

(3) ότι η θέση σε εφαρμογή της γεωργικής συμφωνίας του Γύρου της Ουρουγουάης συνεπάγεται σημαντικές τροποποιήσεις του καθεστώτος των επιστροφών κατά την εξαγωγή, ιδίως δε τίθεται ως προϋπόθεση για τη χορήγηση της επιστροφής η ύπαρξη πιστοποιητικού εξαγωγής το οποίο περιλαμβάνει προκαθορισμό της επιστροφής· ότι, εντούτοις, οι παραδόσεις στην Κοινότητα, για τους διεθνείς οργανισμούς και για τις ένοπλες δυνάμεις, οι παραδόσεις τροφοδοσίας καθώς επίσης και οι εξαγωγές μικρών ποσοτήτων παρουσιάζουν πολύ ειδικό χαρακτήρα και δευτερεύουσα οικονομική σημασία· ότι, για τους λόγους αυτούς, έχει προβλεφθεί ειδικό καθεστώς χωρίς πιστοποιητικό εξαγωγής, σκοπός του οποίου είναι, αφενός να διευκολύνει την διενέργεια των εξαγωγών και, αφετέρου, να αποφευχθούν πολύ σημαντικές διοικητικές επιβαρύνσεις για τους επιχειρηματίες και τις αρμόδιες αρχές·

(4) ότι η ημέρα εξαγωγής πρέπει να είναι εκείνη κατά τη διάρκεια της οποίας το τελωνείο αποδέχεται την πράξη με την οποία ο δηλών εκδηλώνει την επιθυμία του να προβεί στην εξαγωγή των προϊόντων για τα οποία έχει ζητήσει να απολαύσει επιστροφής κατά την εξαγωγή· ότι η πράξη αυτή αποσκοπεί στο να επιστήσει την προσοχή, ιδίως των τελωνειακών αρχών, επί του γεγονότος ότι η ενέργεια θεωρείται ότι πραγματοποιείται με την ενίσχυση των κοινοτικών ταμείων προκειμένου να προβούν στους δέοντες ελέγχους· ότι, κατά τη στιγμή της αποδοχής αυτής, τα προϊόντα τίθενται υπό τελωνειακό έλεγχο μέχρι την πραγματική εξαγωγή τους· ότι η ημερομηνία αυτή χρησιμεύει ως αναφορά για να καθοριστεί η ποσότητα, η φύση και τα χαρακτηριστικά του εξαγομένου προϊόντος·

(5) ότι, σε περίπτωση αποστολών χύμα ή στην περίπτωση μη τυποποιημένων μονάδων, έχει αναγνωρισθεί ότι η ακριβής καθαρή μάζα των προϊόντων μπορεί να γίνει γνωστή μόνο μετά τη φόρτωσή τους στο μέσο μεταφοράς· ότι, προκειμένου να αντιμετωπισθεί η κατάσταση αυτή, πρέπει να προβλεφθεί να αναγράφεται μια προσωρινή μάζα στη δήλωση εξαγωγής·

(6) ότι, προκειμένου να επιτραπεί η ορθή εφαρμογή του κανονισμού (ΕΟΚ) αριθ. 386/90 του Συμβουλίου, της 12ης Φεβουαρίου 1990, για τον έλεγχο των εξαγωγών των γεωργικών προϊόντων που δικαιούνται επιστροφής ή άλλο ποσό(6), όπως τροποποιήθηκε τελευταία από τον κανονισμό (ΕΚ) αριθ. 163/94(7), θα πρέπει να προβλεφθεί ότι η εξακρίβωση της συμφωνίας μεταξύ της διασαφήσεως εξαγωγής και των γεωργικών προϊόντων πραγματοποιείται κατά τη στιγμή της φορτώσεως στον περιέκτη, στο φορτηγό, στο πλοίο ή σε άλλα παρόμοια μέσα·

(7) ότι για τις επαναλαμβανόμενες εξαγωγές μικρών ποσοτήτων των προϊόντων θα πρέπει να προβλεφθεί απλουστευμένη διαδικασία όσον αφορά την ημέρα που θα ληφθεί υπόψη για τον καθορισμό του ποσού της επιστροφής·

(8) ότι, για να επιτευχθεί ομοιόμορφη ερμηνεία της έννοιας της εξαγωγής από την Κοινοτητα, θα πρέπει να ληφθεί υπόψη η έξοδος του προϊόντος από το τελωνειακό έδαφος της Κοινότητας για την ερμηνεία της έννοιας αυτής·

(9) ότι μπορεί να είναι αναγκαίο ο εξαγωγέας ή ο μεταφορέας να λάβουν μέτρα για να αποφευχθεί η αλλοίωση των προϊόντων που προορίζονται να εξαχθούν κατά τη διάρκεια της περιόδου των 60 ημερών μετά την αποδοχή της διασαφήσεως εξαγωγής και πριν από την έξοδο από το τελωνειακό έδαφος της Κοινότητας ή πριν φθάσουν τον προορισμό τους· ότι ένα από τα μέτρα αυτά είναι η κατάψυξη που επιτρέπει να παραμείνουν τα προϊόντα ανέπαφα· ότι, προκειμένου να τηρηθεί η απαίτηση αυτή, θα πρέπει να προβλεφθεί ότι η κατάψυξη μπορεί να πραγματοποιηθεί κατά τη διάρκεια της εν λόγω περιόδου·

(10) ότι οι αρμόδιες αρχές πρέπει να βεβαιωθούν ότι τα προϊόντα που εξέρχονται της Κοινότητας ή που παραδίδονται με σκοπό ορισμένους προορισμούς είναι τα ίδια ακριβώς που αποτέλεσαν αντικείμενο των τελωνειακών διατυπώσεων εξαγωγής· ότι, για το σκοπό αυτό, όταν ένα προϊόν, πριν εγκαταλείψει το τελωνειακό έδαφος της Κοινότητας ή φθάσει σε ένα ειδικό προορισμό, διασχίζει τα εδάφη άλλων κρατών μελών, πρέπει να χρησιμοποιείται το αντίγραφο ελέγχου Τ5 που αναφέρεται στα άρθρα 471 έως 495 του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του τελωνειακού κώδικα(8), όπως τροποποιήθηκε τελευταία από τον κανονισμό (ΕΚ) αριθ. 502/1999(9)· ότι, εντούτοις, είναι επιθυμητό, για λόγους διοικητικής απλουστεύσεως, να προβλεφθεί ελαστικότερη διαδικασία από εκείνη του αντιγράφου ελέγχου Τ5 όταν χρησιμοποιείται το καθεστώς της απλουστευμένης κοινοτικής διαμετακόμισης με σιδηρόδρομο ή με μεγάλους περιέκτες που προβλέπεται στα άρθρα 412 έως 442 του κανονισμού (ΕΟΚ) αριθ. 2454/93, ο οποίος θεσπίζει ότι, όταν η μεταφορά ξεκινά από το εσωτερικό της Κοινότητας και πρέπει να καταλήξει στο εξωτερικό της, δεν πραγματοποιείται καμία διατύπωση στο τελωνείο στο οποίο υπάγεται ο συνοριακός σταθμός·

(11) ότι τα προϊόντα που εξάγονται με αίτηση επιστροφής και τα οποία έχουν εγκαταλείψει το τελωνειακό έδαφος της Κοινότητας, ενίοτε επανέρχονται για μεταφόρτωση ή άλλη εργασία διαμετακομίσεως πριν φθάσουν έναν τελικό προορισμό εκτός του εν λόγω εδάφους· ότι τέτοιες επιστροφές υπάρχει κίνδυνος να γίνουν και για λόγους που δεν συνδέονται με τις ανάγκες της μεταφοράς, και ιδίως για κερδοσκοπικό σκοπό· ότι, στις περιπτώσεις αυτές, δημιουργείται θέμα τηρήσεως της προθεσμίας των εξήντα ημερών για να εγκαταλείψουν τα προϊόντα ως έχουν το τελωνειακό έδαφος της Κοινότητας· ότι, προκειμένου να αποφευχθούν τέτοιες καταστάσεις, πρέπει να ορισθούν σαφώς οι οροι υπό τους οποίους μπορεί να γίνει μια τέτοια επιστροφή·

(12) ότι το πλεονέκτημα του καθεστώτος που προβλέπεται από τον παρόντα κανονισμό μπορεί να χορηγηθεί μόνο για τα προϊόντα που βρίσκονται σε ελεύθερη κυκλοφορία και, ενδεχομένως, που κατάγονται από την Κοινότητα· ότι, στην περίπτωση ορισμένων σύνθετων προϊόντων, η επιστροφή δεν καθορίζεται βάσει αυτού του ίδιου του προϊόντος, αλλά σε σχέση με τα προϊόντα βάσεως που υπεισέρχονται στη σύνθεσή του· ότι στην περίπτωση που η επιστροφή είναι κατ' αυτόν τον τρόπο εξατομικευμένη βάσει ενός ή περισσοτέρων επί μέρους συστατικών, αρκεί αυτό ή αυτά τα επί μέρους συστατικά να ανταποκρίνονται στους όρους που προαναφέρθηκαν ή να μην ανταποκρίνονται πλέον, αποκλειστικά λόγω του γεγονότος της ενσωματώσεώς τους σε άλλα προϊόντα για να επιτραπεί η χορήγηση της επιστροφής ή του ανάλογου μέρους της σχετικής επιστροφής· ότι, για να ληφθεί υπόψη η ειδική κατάσταση ορισμένων επιμέρους συστατικών, θα πρέπει να καταρτισθεί κατάλογος των προϊόντων για τα οποία οι επιστροφές θεωρούνται καθορισμένες με βάση ένα επί μέρους συστατικό·

(13) ότι τα άρθρα 23 έως 26 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως του τελωνειακού κώδικα(10), όπως τροποποιήθηκε τελευταία από τον κανονισμό (ΕΚ) αριθ. 82/97 του Ευρωπαϊκού Κοινοβουλίου και του Συμβουλίου(11), ορίζουν την μη προτιμησιακή καταγωγή των εμπορευμάτων· ότι, για τη χορήγηση της επιστροφής κατά την εξαγωγή, μόνο τα προϊόντα που λαμβάνονται στο ακέραιο ή έχουν υποστεί ουσιαστική μεταποίηση στην Κοινότητα θεωρούνται κοινοτικής καταγωγής· ότι πρέπει, συνεπώς, προκειμένου να φθάσουμε σε ομοιόμορφη εφαρμογή σε όλα τα κράτη μέλη, να διευκρινισθεί ότι ορισμένα τμήματα προϊόντων δεν πληρούν τους όρους για την επιστροφή·

(14) ότι το ποσοστό της επιστροφής καθορίζεται από τη δασμολογική κατάταξη του προϊόντος· ότι η κατάταξη αυτή είναι δυνατόν να οδηγήσει για ορισμένα μείγματα, σύνολα και επεξεργασίες, σε χορήγηση επιστροφής μεγαλύτερης από το ύψος του ποσού που οικονομικά δικαιολογείται· ότι αποδεικνύεται συνεπώς αναγκαίο να θεσπισθούν ειδικές διατάξεις για τον καθορισμό της επιστροφής που εφαρμόζεται στα μείγματα, στα σύνολα και στις επεξεργασίες·

(15) ότι, στην περίπτωση που το ποσοστό της επιστροφής διαφοροποιείται ανάλογα με τον προορισμό των προϊόντων, πρέπει να εξασφαλισθεί ότι το προϊον έχει εισαχθεί στην ή σε μία από τις τρίτες χώρες για την οποία έχει προβλεφθεί η επιστροφή· ότι ένα τέτοιο μέτρο μπορεί να καταστεί ελαστικότερο χωρίς να προκύψουν μειονεκτήματα όσον αφορά τις εξαγωγές που δίνουν δικαίωμα για ένα χαμηλό ποσό επιστροφής και εφόσον βεβαίως οι εξαγωγές παρέχουν ικανοποιητικές εγγυήσεις ως προς την άφιξη των προϊόντων στον προορισμό τους· ότι στόχος της διατάξεως αυτής είναι η διοικητική απλούστευση στο πλαίσιο της προσκομίσεως των αποδείξεων·

(16) ότι, όταν εφαρμόζεται ένα μόνο ποσοστό για όλους τους προορισμούς την ημέρα του προκαθορισμού της επιστροφής, υπάρχει, σε ορισμένες περιπτώσεις, μια ρήτρα υποχρεωτικού προορισμού· ότι αυτή η κατάσταση πρέπει να θεωρηθεί ως διαφοροποίηση της επιστροφής στην περίπτωση που το ποσοστό της επιστροφής που εφαρμόζεται την ημέρα εξαγωγής είναι κατώτερο του ποσοστού επιστροφής που ισχύει την ημέρα του προκαθορισμού, προσαρμοζομένου, κατά περίπτωση, στην ημερομηνία εξαγωγής·

(17) ότι, στην περίπτωση που το ποσοστό της επιστροφής διαφοροποιείται σε συνάρτηση με τον προορισμό των εξαγόμενων προϊόντων, πρέπει να προσκομισθεί απόδειξη ότι το εν λόγω προϊόν εισήχθη στην τρίτη χώρα· ότι η ολοκλήρωση των τελωνειακών διατυπώσεων εισαγωγής συνίσταται ιδίως στην καταβολή των δασμών κατά την εισαγωγή για να μπορεί το προϊόν να τεθεί σε εμπορία στην αγορά της σχετικής τρίτης χώρας· ότι, αν ληφθούν υπόψη οι διαφορετικές καταστάσεις που επικρατούν στις τρίτες χώρες εισαγωγής, πρέπει να γίνει δεκτή η προσκόμιση τελωνειακών εγγράφων εισαγωγής που παρέχουν εγγύηση άφιξης στον προορισμό των εξαγόμενων προϊόντων και που παρακωλύουν στο ελάχιστο τις εισαγωγές·

(18) ότι, για να διευκολυνθούν οι κοινοτικοί εξαγωγείς στη λήψη των αποδείξεων αφίξεως στον προορισμό, θα πρέπει να προβλεφθεί ότι ειδικευμένες εταιρείες διεθνώς σε θέματα ελέγχου και εποπτείας που έχουν εγκριθεί από τα κράτη μέλη θα εκδίδουν τα πιστοποιητικά αφίξεως στον προορισμό των γεωργικών προϊόντων που εξάγονται από την Κοινότητα τα οποία επωφελούνται διαφοροποιημένης επιστροφής· ότι για την έγκριση των εταιρειών αυτών είναι υπεύθυνα τα κράτη μέλη που προβαίνουν στην έγκρισή τους για κάθε περίπτωση ξεχωριστά, σύμφωνα με υπάρχουσες κατευθυντήριες γραμμές· ότι πρέπει να διευκρινισθεί η κατάσταση και να ενσωματωθούν οι κύριες κατευθυντήριες γραμμές εντός του παρόντος κανονισμού·

(19) ότι για να αντιμετωπισθούν ισότιμα οι εξαγωγές, για τις οποίες χορηγείται διαφοροποιημένη επιστροφή ανάλογα με τον προορισμό των προϊόντων με τις άλλες εξαγωγές, πρέπει να προβλεφθεί η πληρωμή μέρους της επιστροφής που υπολογίζεται με βάση το χαμηλότερο ποσοστό της επιστροφής που εφαρμόζεται την ημέρα της εξαγωγής, αμέσως μόλις ο εξαγωγέας έχει προσκομίσει την απόδειξη ότι το προϊόν εγκατέλειψε το τελωνειακό έδαφος της Κοινότητας·

(20) ότι, για τις διαφοροποιημένες επιστροφές, εάν υπάρχει μεταβολή του προορισμού, η επιστροφή που εφαρμόζεται στον πραγματικό προορισμό πρέπει να καταβάλλεται μέχρι του ύψους του ποσού που εφαρμόζεται στον προορισμό που έχει προκαθορισθεί· ότι, προκειμένου να αποφευχθεί ο συστηματικός προκαθορισμός κατά καταχρηστικό τρόπο των προορισμών με υψηλότερο ποσοστό επιστροφής, πρέπει να θεσπισθούν ορισμένες κυρώσεις εάν, στην περίπτωση της μεταβολής του προορισμού, το πραγματικό ποσοστό της επιστροφής είναι κατώτερο από το ποσοστό του προκαθορισμένου προορισμού· ότι η νέα αυτή διάταξη έχει συνέπειες στον υπολογισμό του τμήματος της επιστροφής που μπορεί να καταβληθεί όταν ο εξαγωγέας προσκομίζει αποδεικτικά στοιχεία ότι το προϊόν εγκατέλειψε το τελωνειακό έδαφος της Κοινότητας·

(21) ότι ο κανονισμός (ΕΟΚ) αριθ. 2913/92 καθορίζει στα άρθρα 23 έως 26 την μη προτιμησιακή καταγωγή των εμπορευμάτων και ότι πρέπει, σε ορισμένες περιπτώσεις, να εφαρμοσθεί το κριτήριο της μεταποιήσεως ή της ουσιαστικής επεξεργασίας που προβλέπεται στο άρθρο 24 στα επανεισαγόμενα προϊόντα προκειμένου να αξιολογηθεί εάν τα προϊόντα που προηγουμένως εξήχθησαν έχουν φθάσει στον προορισμό τους·

(22) ότι σε ορισμένες εξαγωγές μπορεί να υπάρξουν εκτροπές του εμπορίου· ότι, για να αποφευχθούν τέτοιες εκτροπές, πρέπει οι εργασίες αυτές να υπόκεινται στην πληρωμή της επιστροφής, επιπλέον του όρου ότι το προϊόν εγκατέλειψε το τελωνειακό έδαφος της Κοινότητας, υπό την προϋπόθεση ότι το προϊόν επανεισήχθη σε μια τρίτη χώρα ή υπέστη ουσιαστική επεξεργασία ή μεταποίηση· ότι, επιπλέον, σε ορισμένες περιπτώσεις, η πληρωμή της επιστροφής μπορεί να εξαρτάται από τον όρο ότι το προϊόν πράγματι τέθηκε στην αγορά της τρίτης χώρας εισαγωγής ή υπέστη ουσιαστική επεξεργασία ή μεταποίηση·

(23) ότι όταν το προϊόν κατεστράφη ή υπέστη ζημία πριν φθάσει στην αγορά της τρίτης χώρας ή υπέστη ουσιαστική μεταποίηση, η επιστροφή θεωρείται ως μη οφειλόμενη· ότι πρέπει να αφεθεί στον εξαγωγέα η δυνατότητα να αποδείξει ότι η εξαγωγή πραγματοποιήθηκε με οικονομικούς όρους τέτοιους οι οποίοι θα επέτρεπαν να πραγματοποιηθεί η συναλλαγή με κανονικές συνθήκες·

(24) ότι η κοινοτική χρηματοδότηση των εξαγωγών δεν δικαιολογείται όταν διαπιστώνεται ότι η εξαγωγή δεν συνιστά κανονική εμπορική συναλλαγή επειδή στερείται πραγματικής οικονομικής σκοπιμότητας και έγινε μόνο με σκοπό να ληφθεί οικονομικό πλεονέκτημα που χρηματοδοτείται από την Κοινότητα·

(25) ότι πρέπει να αποφευχθεί να παραχωρούνται τα κοινοτικά χρήματα για οικονομικές δραστηριότητες που δεν αντιστοιχούν στο στόχο του καθεστώτος των επιστροφών κατά την εξαγωγή· ότι ο κίνδυνος εφαρμογής τέτοιων ενεργειών υπάρχει για τα προϊόντα που δικαιούνται επιστροφών και τα οποία επανεισάγονται στην Κοινότητα χωρίς να έχουν υποστεί ουσιαστική μεταποίηση ή επεξεργασία σε μια τρίτη χώρα και θα υπάγονταν κατά την επανεισαγωγή στην εφαρμογή μειωμένου ή μηδενικού δασμού σε σχέση με τον κανονικό δασμό δυνάμει μιας προτιμησιακής συμφωνίας ή μιας απόφασης του Συμβουλίου· ότι, για να περιορισθούν οι περιορισμοί για τους εισαγωγείς, πρέπει να εφαρμοσθούν τα μέτρα αυτά στα πλέον ευαίσθητα προϊόντα·

(26) ότι, για να περιοριστεί η ανασφάλεια των εξαγωγέων, πρέπει να εξαιρεθούν από τα μέτρα που αφορούν την απόδοση των επιστροφών τα προϊόντα τα οποία έχουν επανεισαχθεί στην Κοινότητα δύο χρόνια μετά την ημέρα της εξαγωγής τους·

(27) ότι πρέπει τα κράτη μέλη, αφενός μεν, να είναι σε θέση να μην χορηγούν ή να ανακτούν την επιστροφή σε έκδηλες περιπτώσεις κατά τις οποίες διαπιστώνεται ότι η εξαγωγή δεν αντιστοιχούσε στη σκοπιμότητα του καθεστώτος των επιστροφών κατά την εξαγωγή, αφετέρου δε, να αποφευχθεί μια πολύ βαριά επιβάρυνση στις εθνικές διοικήσεις με την υποχρέωση συστηματικής εξακριβώσεως σε όλες τις περιπτώσεις εισαγωγής·

(28) ότι πρέπει τα προϊόντα να είναι τέτοιας ποιότητας ώστε να μπορούν να καταστούν εμπορεύσιμα υπό ομαλές συνθήκες στο έδαφος της Κονότητας· ότι πρέπει, ωστόσο, να ληφθούν υπόψη οι ειδικές υποχρεώσεις που προκύπτουν από τους ισχύοντες κανόνες στις τρίτες χώρες προορισμού·

(29) ότι ορισμένα προϊόντα μπορούν να χάσουν το δικαίωμα στην επιστροφή όταν δεν είναι πλέον ποιότητας υγιούς ανόθευτης και σύμφωνης με τα συναλλακτικά ήθη·

(30) ότι όταν σε μια εξαγωγή υπάρχει επιστροφή που προκαθορίζεται ή προσδιορίζεται στα πλαίσια διαγωνισμού, η εισφορά κατά την εξαγωγή δεν εφαρμόζεται και η εξαγωγή πρέπει να πραγματοποιείται υπό συνθήκες που προκαθορίζονται ή που προσδιορίζονται στα πλαίσια του διαγωνισμού· ότι πρέπει, αντιστοίχως, να προβλεφθεί ότι όταν σε μια εξαγωγή υπάρχει προκαθορισμένη εισφορά κατά την εξαγωγή ή που προσδιορίζεται στα πλαίσια του διαγωνισμού, η εξαγωγή αυτή πρέπει να πραγματοποιηθεί υπό τις προβλεπόμενες προϋποθέσεις και κατά συνέπεια δεν μπορεί να δικαιούται επιστροφής κατά την εξαγωγή·

(31) ότι, για να διευκολυνθούν οι εξαγωγείς στη χρηματοδότητηση των εξαγωγών τους, πρέπει να εξουσιοδοτηθούν τα κράτη μέλη να τους προκαταβάλουν, αμέσως μετά την αποδοχή της διασάφησης εξαγωγής ή της δηλώσεως πληρωμής, όλο ή μέρος του ποσού της επιστροφής, με την επιφύλαξη της συστάσεως εγγυήσεως ώστε να εξασφαλίζεται επιστροφή αυτής της προκαταβολής στην περίπτωση που θα αποδειχθεί εκ των υστέρων ότι δεν έπρεπε να πληρωθεί η επιστροφή·

(32) ότι το ποσό που πληρώθηκε πριν από την εξαγωγή πρέπει να επιστραφεί εάν δεν αποδειχθεί ότι υφίσταται δικαίωμα για επιστροφές κατά την εξαγωγή ή αν υφίσταται δικαίωμα για μικρότερη επιστροφή· ότι στην απόδοση αυτή πρέπει να περιλαμβάνεται ένα συμπληρωματικό ποσό για να αποφευχθούν οι καταχρήσεις· ότι σε περίπτωση ανωτέρας βίας δεν αποδίδεται το συμπληρωματικό ποσό·

(33) ότι ο κανονισμός (ΕΟΚ) αριθ. 565/80 του Συμβουλίου(12), όπως τροποποιήθηκε από τον κανονισμό (ΕΟΚ) αριθ. 2026/83(13), θεσπίζει τους γενικούς κανόνες για την πληρωμή πριν από την εξαγωγή ενός ποσού ίσου προς τις επιστροφές κατά την εξαγωγή·

(34) ότι το άρθρο 4 παράγραφοι 5 και 6 του κανονισμού (ΕΟΚ) αριθ. 565/80 προβλέπει ότι η ημέρα κατά την οποία τα βασικά προϊόντα τίθενται υπό τελωνειακό έλεγχο πρέπει να ληφθεί υπόψη για τον καθορισμό του ποσοστού της επιστροφής και των προσαρμογών που θα γίνουν στο εφαρμοζόμενο ποσοστό επιστροφής·

(35) ότι η ημερομηνία που θα ληφθεί υπόψη πρέπει, συνεπώς, να είναι εκείνη κατά την οποία οι τελωνειακές αρχές αποδέχονται τη δήλωση του συγκεκριμένου προσώπου με την οποία εκδηλώνει την πρόθεσή του να θέσει τα προϊόντα ή τα εμπορεύματα υπό το καθεστώς που προβλέπεται στο άρθρο 4 ή 5 του κανονισμού (ΕΟΚ) αριθ. 565/80 και να τα εξαγάγει μετά από μεταποίηση ή αποθήκευση αφού λάβει επιστροφή· ότι στη δήλωση αυτή πρέπει να περιλαμβάνονται τα απαραίτητα στοιχεία για τον υπολογισμο των επιστροφών·

(36) ότι η πληρωμή των επιστροφών πριν από τη μεταποίηση αποσκοπεί στο να θέσει τα κοινοτικά προϊόντα σε ίση μοίρα με τα προϊόντα που εισάγονται από τρίτες χώρες, τα οποία προορίζονται για την μεταποίηση και την επανεξαγωγή·

(37) ότι οι μέθοδοι παραγωγής των μεταποιημένων προϊόντων και οι διαδικασίες για τον έλεγχό τους απαιτούν ορισμένη ελαστικότητα· ότι το άρθρο 115 του κανονισμού (ΕΟΚ) αριθ. 2913/92 προβλέπει σύστημα ισοδυναμίας στο πλαίσιο του καθεστώτος τελειοποίησης για επανεξαγωγή·

(38) ότι, μεριμνώντας για καλύτερη διαχείριση του υπάρχοντος δυναμικού αποθηκεύσεως, πρέπει να προβλεφθεί ένα σύστημα με το οποίο μπορεί να επιτραπεί η ισοδυναμία για τα βασικά προϊόντα ή τα ενδιάμεσα προϊόντα που αποθηκεύονται χύμα τα οποία θα εξαχθούν μετά τη μεταποίηση·

(39) ότι τα προϊόντα που δεν μπορούν να επωφεληθούν των επιστροφών δεν είναι δυνατόν να είναι ισοδύναμα προϊόντα·

(40) ότι από τις διατάξεις του κανονισμού (ΕΟΚ) αριθ. 3002/92 της Επιτροπής, της 16ης Οκτωβρίου 1992, για τον καθορισμό των κοινών λεπτομερειών του ελέγχου και της χρήσεως ή/και του προορισμού των προϊόντων που προέρχονται από την παρέμβαση(14), όπως τροποποιήθηκε τελευταία από τον κανονισμό (ΕΚ) αριθ. 770/96(15), προκύπτει ότι τα προϊόντα της παρεμβάσεως πρέπει να φθάνουν στον προορισμό που έχει προβλεφθεί· ότι, ως εκ τούτου, τα προϊόντα αυτά δεν μπορούν να αντικατασταθούν από ισοδύναμα προϊόντα·

(41) ότι πρέπει να καθοριστεί προθεσμία για την εξαγωγή των εν λόγω προϊόντων· ότι η προθεσμία αυτή πρέπει να καθοριστεί λαμβάνοντας υπόψη το καθεστώς πιστοποιητικών εξαγωγής και προκαθορισμού·

(42) ότι, στην περίπτωση αποθεματοποίησης που προηγείται της εξαγωγής, είναι σκόπιμο να γίνονται μόνον οι εργασίες που εξασφαλίζουν τη διατήρηση των εν λόγω προϊόντων ή εμπορευμάτων ως έχουν· ότι, προκειμένου να διευκρινισθεί η κατάσταση, πρέπει να προβλεφθεί ότι οι εργασίες αυτές δεν έχουν καμία επίπτωση στην επιστροφή που πρόκειται να εφαρμοσθεί·

(43) ότι το άρθρο 5 του κανονισμού (ΕΟΚ) αριθ. 565/80 θεσπίζει ότι καταβάλλεται ποσό ίσο προς την επιστροφή κατά την εξαγωγή μόλις τα προϊόντα ή τα εμπορεύματα τεθούν υπό τελωνειακό καθεστώς αποταμίευσης ή ελεύθερης ζώνης· ότι, μόλις γίνει δεκτή η δήλωση πληρωμής, πρέπει να επιτραπεί η μεταφορά αυτών των προϊόντων ή εμπορευμάτων από ένα κράτος μέλος άλλο από εκείνο στο οποίο έγινε η πληρωμή, για να αποθηκευθούν σε αυτό και, στη συνέχεια, να εξαχθούν· ότι πρέπει να προβλεφθεί ότι τα προϊόντα ή τα εμπορεύματα συνοδεύονται από αντίτυπο ελέγχου Τ5 ώστε να προσκομίζεται η απόδειξη της εξόδου από την Κοινότητα· ότι για να αποφεύγεται ο κίνδυνος διπλής πληρωμής, πρέπει η διασάφηση εξαγωγής να συμπληρώνεται με ορισμένες ενδείξεις οι οποίες να πληροφορούν τον οργανισμό πληρωμής του κράτους μέλους στο οποίο έγινε δεκτή η διασάφηση εξαγωγής ότι έχει αρχίσει η διαδικασία πληρωμής της επιστροφής·

(44) ότι δεν χορηγείται επιστροφή όταν υπάρχει υπέρβαση των προθεσμιών εξαγωγής ή των προθεσμιών προσκόμισης των αναγκαίων αποδείξεων για την πληρωμή της επιστροφής· ότι πρέπει να ληφθούν μέτρα που αντιστοιχούν σε εκείνα που προβλέπονται στον κανονισμό (ΕΟΚ) αριθ. 2220/85 της Επιτροπής, της 22ας Ιουνίου 1985, για τον καθορισμό των κοινών λεπτομερειών εφαρμογής του καθεστώτος των εγγυήσεων για τα γεωργικά προϊόντα(16), όπως τροποποιήθηκε τελευταία από τον κανονισμό (ΕΟΚ) αριθ. 3403/93(17)·

(45) ότι στα κράτη μέλη τα προϊόντα που έχουν παραδοθεί για ορισμένους προορισμούς επωφελούνται κατά την εισαγωγή τους με προέλευση από τρίτες χώρες τελωνειακής εισαγωγικής ατέλειας· ότι πρέπει, στο βαθμό που αυτές οι αγορές παρουσιάζουν ορισμένη σπουδαιότητα, να τεθούν τα κοινοτικά προϊόντα σε ίση μοίρα με εκείνα που εισάγονται από τρίτες χώρες· ότι αυτή είναι ιδίως η περίπτωση των προϊόντων που χρησιμεύουν για ανεφοδιασμό των πλοίων και των αεροπλάνων·

(46) ότι στις ειδικές περιπτώσεις ανεφοδιασμού των πλοίων, των αεροπλάνων και της παραδόσεως στις ένοπλες δυνάμεις, φαίνεται δυνατόν να προβλεφθούν ειδικοί κανόνες σχετικοί με τον προσδιορισμό του ποσοστού της επιστροφής·

(47) ότι τα προϊόντα που έχουν φορτωθεί στα πλοία για λόγους ανεφοδιασμού χρησιμοποιούνται για κατανάλωση επί του πλοίου· ότι τα προϊόντα αυτά που καταναλώνονται ως έχουν ή αφού παρασκευασθούν επί του πλοίου τυγχάνουν του ευεργετήματος της επιστροφής που ισχύει για προϊόντα στη φυσική τους κατάσταση· ότι, λαμβανομένου υπόψη του διαθέσιμου χώρου στο αεροπλάνο, η κατεργασία των προϊόντων μπορεί να πραγματοποιηθεί μόνο πριν από τη φόρτωση· ότι, μεριμνώντας για εναρμόνιση, πρέπει να υιοθετηθούν κανόνες ώστε τα γεωργικά προϊόντα που καταναλώνονται επί των πλοίων να τυγχάνουν των ιδίων επιστροφών με αυτές που χορηγούνται στα προϊόντα τα οποία καταναλώνονται αφού παρασκευασθούν επί των πλοίων·

(48) ότι το εμπόριο το σχετικό με τον ανεφοδιασμό των πλοίων και των αεροπλάνων έχει χαρακτήρα πολύ συγκεκριμένο που δικαιολογεί τη δημιουργία ειδικού καθεστώτος προκαταβολής της επιστροφής ότι τα προϊόντα και τα εμπορεύματα που παραδίδονται στις αποθήκες εφοδιασμού πρέπει να παραδίδονται αργότερα για τον εφοδιασμό· ότι οι παραδόσεις που γίνονται στις αποθήκες αυτές δεν μπορούν να εξομοιωθούν προς οριστικές εξαγωγές όσον αφορά το δικαίωμα στην επιστροφή·

(49) ότι στην περίπτωση που εφαρμόζονται οι διευκολύνσεις που προαναφέρθηκαν, εάν αποδειχθεί εκ των υστέρων ότι η επιστροφή δεν έπρεπε να πληρωθεί, οι εξαγωγείς αχρεωστήτως θα απολάμβαναν δωρεάν πιστώσεως· ότι πρέπει, στις περιπτώσεις αυτές, να ληφθούν τα κατάλληλα μέτρα για να αποφευχθεί αυτή η αχρεώστητη παροχή·

(50) ότι, για να διατηρηθεί η ανταγωνιστικότητα των κοινοτικών προϊόντων που προσφέρονται σε εξέδρες ευρισκόμενες σε ορισμένες περιοχές εγγύς των κρατών μελών, οι επιστροφές πρέπει να χορηγούνται στο ποσό που εφαρμόζεται για την τροφοδοσία στην Κοινότητα· ότι η καταβολή ποσού επιστροφής ανώτερου από το χαμηλότερο ποσό για τις παραδόσεις που εκτελούνται προς έναν ή άλλον προορισμό δεν δικαιολογείται σε καμία περίπτωση, εκτός αν υπάρχει ικανοποιητικός τρόπος αποδείξεως ότι τα εμπορεύματα έφθασαν στον προορισμό τους· ότι ο εφοδιασμός των εξεδρών που βρίσκονται σε απομονωμένες θαλάσσιες ζώνες αποτελεί αναγκαστικά εξειδικευμένη επιχείρηση, έτσι ώστε να πρέπει να είναι δυνατόν να ασκείται επαρκής έλεγχος ως προς αυτό το είδος των παραδόσεων· ότι, υπό τον όρο επεξεργασίας καταλλήλων μέτρων ελέγχου, ενδείκνυται να εφαρμοσθεί στις παραδόσεις αυτές το ποσό της επιστροφής που εφαρμόζεται για την τροφοδοσία στην Κοινότητα· ότι είναι δυνατόν να προβλεφθεί απλουστευμένη διαδικασία για τις παραδόσεις ήσσονος σημασίας· ότι το πλάτος των χωρικών υδάτων ποικίλλει από από 3 έως 12 μίλια ανάλογα με το κράτος μέλος και ότι συνεπώς φαίνεται επίσης ενδεδειγμένο να εξομειωθούν με τις εξαγωγές οι παραδόσεις προς όλες τις εξέδρες που βρίσκονται πέραν του ορίου των τριών μιλίων·

(51) ότι, όταν ένα πολεμικό σκάφος που ανήκει σε κράτος μέλος ανεφοδιάζεται στην ανοιχτή θάλασσα από πολεμικό σκάφος που έχει ως βάση λιμένα της Κοινότητας, είναι δυνατόν να ληφθεί πιστοποιητικό της παραδόσεως αυτής από επίσημη αρχή· ότι φαίνεται εύλογο να εφαρμοσθεί στις παραδόσεις αυτές το ίδιο ποσό επιστροφών με εκείνο που ισχύει για την τροφοδοσία σε λιμένα της Κοινότητας·

(52) ότι είναι επιθυμητό τα γεωργικά προϊόντα που χρησιμοποιούνται για τον εφοδιασμό των πλοίων ή των αεροπλάνων να επωφελούνται της ίδιας επιστροφής όταν φορτώνονται σε πλοίο ή αεροπλάνο που βρίσκεται στην Κοινότητα ή εκτός αυτής·

(53) ότι οι παραδόσεις για τον ανεφοδιασμό στις τρίτες χώρες μπορούν να πραγματοποιηθούν με τρόπο άμεσο ή έμμεσο· ότι πρέπει να καθιερωθούν συστήματα ελέγχου που είναι κατάλληλα για κάθε είδους παράδοση·

(54) ότι το άρθρο 161 παράγραφος 3 του κανονισμού (ΕΟΚ) αριθ. 2913/92 δεν επιτρέπει να θεωρηθεί η νήσος Helgoland ως προορισμός για τον οποίον μπορούν να χορηγηθούν επιστροφές· ότι πρέπει να διευκολυνθεί η κατανάλωση γεωργικών προϊόντων της Κοινότητας στη νήσο Helgoland και ότι πρέπει, για τον σκοπό αυτό, να θεσπισθούν οι αναγκαίες διατάξεις·

(55) ότι από την έναρξη ισχύος της προσωρινής συμφωνίας για το εμπόριο και την τελωνειακή ένωση μεταξύ της Κοινότητας και του Αγίου Μαρίνου(18), το έδαφος του κράτους αυτού δεν αποτελεί μέρος του τελωνειακού εδάφους της Κοινότητας· ότι από τα άρθρα 1, 5 και 7 της συμφωνίας αυτής προκύπτει ότι τα γεωργικά προϊόντα βρίσκονται στο ίδιο επίπεδο τιμών με αυτό που ισχύει στο εσωτερικό της τελωνειακής ένωσης και κατά συνέπεια δεν υπάρχει κανένας οικονομικός λόγος για τη χορήγηση των επιστροφών κατά την εξαγωγή για τα κοινοτικά γεωργικά προϊόντα που αποστέλλονται προς τον Άγιο Μαρίνο·

(56) ότι, εάν μια απόφαση ως προς την αίτηση αυτόματης ή μη επιστροφής των δασμών που πρόκειται να λάβει χώρα μεταγενέστερα, είναι αρνητική, τα προϊόντα μπορούν ενδεχομένως να επωφεληθούν της επιστροφής κατά την εξαγωγή ή να υπαχθούν, κατά περίπτωση, σε εισφορά ή σε φόρο κατά την εξαγωγή· ότι, κατά συνέπεια, πρέπει να προβλεφθούν ειδικές διατάξεις·

(57) ότι, γενικά, οι ένοπλες δυνάμεις που σταθμεύουν σε τρίτη χώρα και δεν υπάγονται στη σημαία αυτής της τρίτης χώρας, οι διεθνείς οργανώσεις και οι διπλωματικές αντιπροσωπείες που βρίσκονται στην τρίτη χώρα, πραγματοποιούν τις προμήθειές τους με ατέλεια εισαγωγικών επιβαρύνσεων· ότι φαίνεται δυνατόν να ληφθούν ειδικά μέτρα για τις ένοπλες δυνάμεις κράτους μέλους είτε για εκείνες που υπάγονται σε διεθνή οργανισμό στον οποίον συμμετέχει τουλάχιστον ένα από τα κράτη μέλη, για τους διεθνείς οργανισμούς στους οποίους συμμετέχει τουλάχιστον ένα από τα κράτη μέλη, καθώς και για τις διπλωματικές αντιπροσωπείες, που προβλέπουν ότι η απόδειξη εισαγωγής προσκομίζεται με ένα ειδικό έγγραφο·

(58) ότι πρέπει να προβλεφθεί ότι η επιστροφή πληρώνεται από το κράτος μέλος στο έδαφος του οποίου έγινε αποδεκτή η διασάφηση εξαγωγής·

(59) ότι είναι δυνατόν να συμβεί, λόγω περιστάσεων που δεν οφείλονται στον εξαγωγέα, να μην είναι δυνατόν να προσκομισθεί το αντίτυπο ελέγχου Τ5, μολονότι το προϊόν έχει εγκαταλείψει το τελωνειακό έδαφος της Κοινότητας ή έχει φθάσει σε ειδικό προορισμό· ότι από μια τέτοια κατάσταση ενδέχεται να δημιουργηθούν προσκόμματα στο εμπόριο· ότι πρέπει, στην περίπτωση αυτή, να αναγνωρισθούν άλλα έγγραφα ως ισότιμα·

(60) ότι, για λόγους καλής διοικητικής διαχειρίσεως, πρέπει να απαιτείται όπως η αίτηση και όλα τα άλλα αναγκαία έγγραφα για την πληρωμή της επιστροφής κατατίθενται μέσα σε εύλογη προθεσμία, εκτός περιπτώσεων ανωτέρας βίας, ιδίως όταν η προθεσμία αυτή δεν έγινε δυνατόν να τηρηθεί συνεπεία διοικητικών καθυστερήσεων που δεν οφείλονται στον εξαγωγέα·

(61) ότι η προθεσμία εντός της οποίας πραγματοποιείται η πληρωμή των επιστροφών κατά την εξαγωγή ποικίλλει από το ένα κράτος μέλος στο άλλο· ότι, προκειμένου να αποφευχθούν στρεβλώσεις του ανταγωνισμού, πρέπει να προβλεφθεί ενιαία ανώτατη προθεσμία για την πληρωμή των επιστροφών αυτών από τους οργανισμούς πληρωμής·

(62) ότι οι εξαγωγές πολύ μικρών ποσοτήτων προϊόντων δεν παρουσιάζουν καμία οικονομική σπουδαιότητα και, λόγω της φύσεώς τους, επιβαρύνουν άσκοπα το έργο των αρμοδίων διοικήσεων· ότι πρέπει να δοθεί η δυνατότητα στις αρμόδιες υπηρεσίες των κρατών μελών να μην πληρώνουν επιστροφές σε τέτοιου είδους εξαγωγές·

(63) ότι η ισχύουσα κοινοτική νομοθεσία προβλέπει τη χορήγηση επιστροφών κατά την εξαγωγή βάσει μόνον αντικειμενικών κριτηρίων, ιδίως όσον αφορά την ποσότητα, το είδος και τα χαρακτηριστικά του εξαγομένου προϊόντος, καθώς επίσης και το γεωγραφικό προορισμό του· ότι, βάσει της κτηθείσας εμπειρίας για την καταπολέμηση των παρατυπιών και ιδίως της απάτης, εις βάρος του κοινοτικού προϋπολογισμού, πρέπει να προβλεφθεί η ανάκτηση των αχρεωστήτως καταβληθέντων ποσών καθώς και η επιβολή κυρώσεων εις τρόπον ώστε να παρακινούνται οι εξαγωγείς να τηρούν την κοινοτική νομοθεσία·

(64) ότι, για να διασφαλισθεί η ορθή λειτουργία του συστήματος των επιστροφών κατά την εξαγωγή, θα πρέπει να επιβάλλονται κυρώσεις ανεξάρτητα από το υποκειμενικό στοιχείο του πταίσματος· ότι πρέπει, εντούτοις, να αρθεί η επιβολή κυρώσεων σε ορισμένες περιπτώσεις προδήλων λαθών που αναγνωρίζονται από την αρμόδια αρχή και να προβλεφθούν αυστηρότερες κυρώσεις σε περιπτώσεις ενεργειών εκ προθέσεως· ότι τα μέτρα αυτά είναι αναγκαία και θα πρέπει να είναι, ανάλογα, αρκούντως αποτρεπτικά και να εφαρμόζονται ομοιόμορφα σε όλα τα κράτη μέλη·

(65) ότι, για να υπάρχουν εγγυήσεις για την ίση μεταχείριση των εξαγωγέων στα κράτη μέλη, πρέπει, όσον αφορά τις επιστροφές κατά την εξαγωγή, να προβλεφθεί ρητώς η απόδοση εντόκως από τον δικαιούχο κάθε αχρεωστήτως καταβληθέντος ποσού και να θεσπισθεί η διαδικασία της πληρωμής· ότι, προκειμένου να βελτιωθεί η προστασία των οικονομικών συμφερόντων της Κοινότητας, πρέπει να προβλεφθεί επίσης ότι, σε περίπτωση εκχώρησης του δικαιώματος για επιστροφή, η υποχρέωση αυτή επεκτείνεται στον εκδοχέα· ότι τα ανακτηθέντα ποσά καθώς και οι εισπραχθέντες τόκοι και οι χρηματικές κυρώσεις πρέπει να πιστώνονται στο Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), σύμφωνα με τις αρχές που ορίζονται από το άρθρο 8 του κανονισμού (ΕΟΚ) αριθ. 729/70 του Συμβουλίου, της 21ης Απριλίου 1970, σχετικά με την χρηματοδότηση της κοινής γεωργικής πολιτικής(19), όπως τροποποιήθηκε τελευταία από τον κανονισμό (ΕΚ) αριθ. 1287/95(20)·

(66) ότι, προκειμένου να διασφαλισθεί η ομοιόμορφη εφαρμογή στο σύνολο της Κοινότητας της αρχής της δικαιολογημένης εμπιστοσύνης όσον αφορά την ανάκτηση των αχρεωστήτως καταβληθέντων ποσών, πρέπει να καθοριστούν οι προϋποθέσεις υπό τις οποίες μπορεί να γίνει επίκληση της αρχής αυτής, με την επιφύλαξη της μεταχειρίσεως των καταβληθέντων αχρεωστήτως ποσών όπως προβλέπεται, ιδίως, στα άρθρα 5 και 8 του κανονισμού (ΕΟΚ) αριθ. 729/70·

(67) ότι ο εξαγωγέας είναι υπεύθυνος κυρίως για τις ενέργειες τρίτων που θα έδιναν τη δυνατότητα αθέμιτης απόκτησης των αναγκαίων εγγράφων για την καταβολή των επιστροφών·

(68) ότι οι σχετικές επιτροπές διαχείρισης δεν διατύπωσαν γνώμη στην προθεσμία που έθεσε ο πρόεδρός τους,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

ΤΙΤΛΟΣ I

ΠΕΔΙΟ ΕΦΑΡΜΟΓΗΣ ΚΑΙ ΟΡΙΣΜΟΙ

Άρθρο 1

Με την επιφύλαξη των παρεκκλίσεων που προβλέπονται στην ειδική κοινοτική ρύθμιση που αφορά ορισμένα προϊόντα, ο παρών κανονισμός θεσπίζει τις λεπτομέρειες εφαρμογής του καθεστώτος των επιστροφών κατά την εξαγωγή, που καλούνται στο εξής "επιστροφές", το οποίο έχει προβλεφθεί από:

- το άρθρο 3 του κανονισμού αριθ. 136/66/ΕΟΚ του Συμβουλίου(21) (λιπαρές ουσίες),

- το άρθρο 17 του κανονισμού ΕΟΚ αριθ. 804/68 του Συμβουλίου(22) (γάλα και γαλακτοκομικά προϊόντα),

- το άρθρο 13 του κανονισμού (ΕΟΚ) αριθ. 805/68 του Συμβουλίου(23) (βόειο κρέας),

- το άρθρο 13 του κανονισμού (ΕΟΚ) αριθ. 2759/75 του Συμβουλίου(24) (χοίρειο κρέας),

- το άρθρο 8 του κανονισμού (ΕΟΚ) αριθ. 2771/75 του Συμβουλίου(25) (αυγά),

- το άρθρο 8 του κανονισμού (ΕΟΚ) αριθ. 2777/75 του Συμβουλίου(26) (κρέας πουλερικών),

- το άρθρο 17 του κανονισμού (ΕΟΚ) αριθ. 1785/81 του Συμβουλίου(27) (ζάχαρη, ισογλυκόζη, σιρόπι ινουλίνης),

- τα άρθρα 55 και 56 του κανονισμού (ΕΟΚ) αριθ. 822/87 του Συμβουλίου(28) (οίνοι),

- το άρθρο 13 του κανονισμού (ΕΟΚ) αριθ. 1766/92 (σιτηρά),

- το άρθρο 13 του κανονισμού (ΕΚ) αριθ. 3072/95 του Συμβουλίου(29) (ρύζι),

- το άρθρο 35 του κανονισμού (ΕΚ) αριθ. 2200/96 του Συμβουλίου(30) (οπωροκηπευτικά),

- τα άρθρα 16, 17 και 18 του κανονισμού (ΕΚ) αριθ. 2201/96 του Συμβουλίου(31) (μεταποιημένα προϊόντα με βάση τα οπωροκηπευτικά).

Άρθρο 2

1. Για την εφαρμογή του παρόντος κανονισμού νοούνται ως:

α) - "προϊόντα": τα προϊόντα που απαριθμούνται στο άρθρο 1 και τα εμπορεύματα,

- "προϊόντα βάσεως": τα προϊόντα που προορίζονται για εξαγωγή μετά από μεταποίηση σε μεταποιημένα προϊόντα ή σε εμπορεύματα· τα εμπορεύματα που προορίζονται για εξαγωγή μετά από μεταποίηση θεωρούνται επίσης προϊόντα βάσεως,

- "μεταποιημένα προϊόντα": τα προϊόντα που λαμβάνονται από τη μεταποίηση των προϊόντων βάσεως και στα οποία εφαρμόζεται επιστροφή κατά την εξαγωγή,

- "εμπορεύματα": τα εμπορεύματα που περιλαμβάνονται στο παράρτημα Β του κανονισμού (ΕΚ) αριθ. 1222/94 της Επιτροπής(32)·

β) "δασμοί κατά την εισαγωγή": οι δασμοί και φόροι ισοδυνάμου αποτελέσματος και οι άλλες επιβαρύνσεις κατά την εισαγωγή που προβλέπονται στα πλαίσια της κοινής γεωργικής πολιτικής ή του ειδικού καθεστώτος των συναλλαγών που εφαρμόζεται σε ορισμένα εμπορεύματα που προκύπτουν από τη μεταποίηση των γεωργικών προϊόντων·

γ) "κράτος μέλος εξαγωγής": το κράτος μέλος όπου γίνεται αποδεκτή η διασάφηση εξαγωγής·

δ) "προκαθορισμός της επιστροφής": ο καθορισμός του ποσοστού της επιστροφής την ημέρα κατάθεσης της αίτησης για έκδοση πιστοποιητικού εξαγωγής ή προκαθορισμού· το ύψος αυτό αναπροσαρμόζεται ενδεχομένως με βάση τις εφαρμοστέες μηνιαίες προσαυξήσεις και διορθωτικά ποσά·

ε) "διαφοροποιημένη επιστροφή":

- ο καθορισμός πολλαπλού ύψους επιστροφής για το ίδιο προϊόν ανάλογα με την τρίτη χώρα προορισμού ή

- ο καθορισμός ενός ή περισσοτέρων υψών επιστροφής για το ίδιο προϊόν ανάλογα με την τρίτη χώρα προορισμού και μη καθορισμός επιστροφής για μία ή περισσότερες τρίτες χώρες·

στ) "διαφοροποιημένο μέρος της επιστροφής": το μέρος της επιστροφής που αντιστοιχεί στη συνολική επιστροφή μειωμένο κατά την επιστροφή που καταβλήθηκε ή που πρέπει να καταβληθεί κατόπιν αποδείξεως της εξόδου από το τελωνειακό έδαφος της Κοινότητας σύμφωνα με τις διατάξεις του άρθρου 18·

ζ) "εξαγωγή": διεκπεραίωση των τελωνειακών διατυπώσεων εξαγωγής, ακολουθούμενη από την έξοδο των προϊόντων από το τελωνειακό έδαφος της Κοινότητας·

η) "αντίτυπο ελέγχου Τ 5": το έγγραφο που αναφέρεται στα άρθρα 471 έως 495 του κανονισμού (ΕΟΚ) αριθ. 2454/93·

θ) "εξαγωγέας": το φυσικό ή νομικό πρόσωπο που έχει δικαίωμα επιστροφής. Στην περίπτωση που πρέπει ή μπορεί να χρησιμοποιηθεί πιστοποιητικό εξαγωγής με προκαθορισμό της επιστροφής, ο δικαιούχος ή, κατά περίπτωση, ο εκδοχέας του πιστοποιητικού έχει δικαίωμα επιστροφής. Ο εξαγωγέας κατά την τελωνειακή έννοια του όρου μπορεί να διαφέρει από τον εξαγωγέα κατά την έννοια του παρόντος κανονισμού, λαμβανομένων υπόψη των σχέσεων ιδιωτικού δικαίου μεταξύ των οικονομικών παραγόντων εκτός από ειδικές διατάξεις που έχουν θεσπισθεί σε ορισμένες κοινές οργανώσεις αγοράς·

ι) "προκαταβολή της επιστροφής": η πληρωμή ποσού το πολύ ίσου προς την επιστροφή κατά την εξαγωγή, μόλις γίνει η αποδοχή της διασάφησης εξαγωγής·

ια) "προχρηματοδότηση της επιστροφής": η προκαταβολή της επιστροφής σε περίπτωση μεταποίησης ή εκ των προτέρων αποθεματοποίησης στην εξαγωγή, που προβλέπεται στον κανονισμό (ΕΟΚ) αριθ. 565/80·

ιβ) "ύψος επιστροφής που προσδιορίζεται στο πλαίσιο διαγωνισμού": το ποσό της επιστροφής που προσφέρεται από τον εξαγωγέα και γίνεται δεκτό μέσω διαγωνισμού·

ιγ) "τελωνειακό έδαφος της Κοινότητας": τα εδάφη που αναφέρονται στο άρθρο 3 του κανονισμού (ΕΟΚ) αριθ. 2913/92·

ιδ) "ονοματολογία των επιστροφών": η ονοματολογία των γεωργικών προϊόντων για τις επιστροφές κατά την εξαγωγή σύμφωνα με τον κανονισμό (ΕΟΚ) αριθ. 3846/87 της Επιτροπής(33)·

ιε) "πιστοποιητικό εξαγωγής": το έγγραφο που αναφέρεται στο άρθρο 1 του κανονισμού (ΕΟΚ) αριθ. 3719/88 της Επιτροπής(34).

2. Για την εφαρμογή του παρόντος κανονισμού, οι επιστροφές που προσδιορίζονται στα πλαίσια διαγωνισμού είναι επιστροφές που έχουν προκαθοριστεί.

3. Όταν η δήλωση εξαγωγής περιλαμβάνει περισσότερους διαφορετικούς κωδικούς της ονοματολογίας των επιστροφών ή της συνδυασμένης ονοματολογίας, οι διατυπώσεις που αφορούν κάθε έναν από τους εν λόγω κωδικούς θεωρούνται ότι αποτελούν ξεχωριστή δήλωση.

ΤΙΤΛΟΣ ΙΙ

ΕΞΑΓΩΓΕΣ ΠΡΟΣ ΤΡΙΤΕΣ ΧΩΡΕΣ

ΚΕΦΑΛΑΙΟ 1

Δικαίωμα επιστροφής

Τμήμα 1

Γενικές διατάξεις

Άρθρο 3

Με την επιφύλαξη των διατάξεων των άρθρων 18, 20 και 21 του παρόντος κανονισμού και του άρθρου 4 παράγραφος 3 του κανονισμού (ΕΚ) αριθ. 2988/95 του Συμβουλίου(35), το δικαίωμα για επιστροφή γεννάται:

- κατά την έξοδο από το τελωνειακό έδαφος της Κοινότητας, εφόσον εφαρμόζεται ενιαίο ποσοστό επιστροφής για όλες τις τρίτες χώρες,

- κατά την εισαγωγή σε μια δεδομένη τρίτη χώρα όταν το διαφοροποιημένο ποσοστό επιστροφής εφαρμόζεται για την εν λόγω δεδομένη τρίτη χώρα.

Άρθρο 4

1. Το δικαίωμα επιστροφής εξαρτάται από την υποβολή πιστοποιητικού εξαγωγής, το οποίο περιλαμβάνει τον προκαθορισμό της επιστροφής, εκτός όσον αφορά τις εξαγωγές εμπορευμάτων και τις εξαγωγές που υπάγονται στη διεθνή επισιτιστική βοήθεια κατά την έννοια του άρθρου 10 παράγραφος 4 της γεωργικής συμφωνίας του Γύρου της Ουρουγουάης.

Εντούτοις, δεν απαιτείται κανένα πιστοποιητικό για τη χορήγηση επιστροφής:

- όταν το ποσό της επιστροφής ανά δήλωση εξαγωγής είναι κατώτερο ή ίσο προς 60 ευρώ,

- στις περιπτώσεις που αναφέρονται στα άρθρα 6, 36, 40, 44, 45 και στο άρθρο 46 παράγραφος 1,

- για τις παραδόσεις που προορίζονται για τις ένοπλες δυνάμεις των κρατών μελών που σταθμεύουν σε τρίτες χώρες.

2. Κατά παρέκκλιση της παραγράφου 1, πιστοποιητικό εξαγωγής, το οποίο περιλαμβάνει προκαθορισμό της επιστροφής, ισχύει και για την εξαγωγή ενός προϊόντος, το οποίο υπάγεται σε ένα δωδεκαψήφιο κωδικό προϊόντος διαφορετικό από εκείνον που αναφέρεται στη θέση 16 του πιστοποιητικού, εάν και τα δύο προϊόντα ανήκουν:

- στην ίδια κατηγορία που αναφέρεται στο άρθρο 13α δεύτερο εδάφιο του κανονισμού (ΕΟΚ) αριθ. 3719/88 ή

- στην ίδια ομάδα προϊόντων, υπό την προϋπόθεση ότι τέτοιες ομάδες προϊόντων έχουν καθορισθεί γι' αυτό το σκοπό σύμφωνα με τη διαδικασία που θεσπίζεται στο άρθρο 23 του κανονισμού (ΕΟΚ) αριθ. 1766/92 ή στα αντίστοιχα άρθρα άλλων κανονισμών που διέπουν την κοινή οργάνωση αγοράς.

Στις περιπτώσεις που αναφέρονται στο πρώτο εδάφιο εφαρμόζονται οι ακόλουθοι όροι:

- εάν το ποσό της επιστροφής που αντιστοιχεί στο πραγματικό προϊόν είναι ίσο ή υψηλότερο από το ποσό που εφαρμόζεται στο προϊόν το οποίο αναφέρεται στη θέση 16 του πιστοποιητικού, πρέπει να εφαρμόζεται το δεύτερο ποσό,

- εάν το ποσό επιστροφής που αντιστοιχεί στό πραγματικό προϊόν είναι χαμηλότερο από το ποσό που εφαρμόζεται στο προϊόν το οποίο αναφέρεται στη θέση 16 του πιστοποιητικού, η επιστροφή που πρέπει να καταβληθεί είναι αυτή που προκύπτει από την εφαρμογή του ποσού που αντιστοιχεί στο πραγματικό προϊόν μειωμένη, εκτός περιπτώσεως ανωτέρας βίας, κατά το 20 % της διαφοράς μεταξύ της επιστροφής που προκύπτει από το προϊόν που αναφέρεται στη θέση 16 του πιστοποιητικού και της επιστροφής για το πραγματικό προϊόν.

Σε περίπτωση εφαρμογής των διατάξεων της δεύτερης περίπτωσης του δεύτερου εδαφίου και του άρθρου 18 παράγραφος 3 στοιχείο β), η μείωση της επιστροφής που αντιστοιχεί στο πραγματικό προϊόν και στον πραγματικό προορισμό υπολογίζεται με βάση τη διαφορά μεταξύ της επιστροφής που αφορά το προϊόν και τον προορισμό που αναφέρεται στο πιστοποιητικό και της επιστροφής που αντιστοιχεί στο πραγματικό προϊόν και προορισμό.

Για τους σκοπούς της εφαρμογής της παρούσας παραγράφου, τα ποσά επιστροφής που πρέπει να λαμβάνονται υπόψη, είναι αυτά που ισχύουν κατά την ημέρα υποβολής της αίτησης πιστοποιητικού. Εφόσον χρειάζεται, τα ποσά αυτά προσαρμόζονται κατά την ημέρα αποδοχής της διασάφησης εξαγωγής ή της δήλωσης πληρωμής.

3. Όταν εφαρμόζονται οι διατάξεις της παραγράφου 1 ή 2 και του άρθρου 51 σε μία και μόνη εξαγωγή, το ποσό που προκύπτει από την παράγραφο 1 ή 2 μειώνεται κατά το ποσό της εφαρμοστέας κύρωσης που αναφέρεται στο άρθρο 51.

Άρθρο 5

1. Ως ημέρα της εξαγωγής νοείται η ημερομηνία κατά την οποία πραγματοποιείται η αποδοχή από την τελωνειακή υπηρεσία της διασάφησης εξαγωγής, στην οποία αναφέρεται ότι θα ζητηθεί επιστροφή.

2. Η ημερομηνία αποδοχής της διασάφησης εξαγωγής είναι καθοριστική για τον προσδιορισμό:

α) του ύψους της ισχύουσας επιστροφής, εάν δεν έχει γίνει προκαθορισμός της επιστροφής·

β) των προσαρμογών που πρέπει, κατά περίπτωση, να γίνουν στο ύψος της επιστροφής, εάν υπήρξε προκαθορισμός της επιστροφής·

γ) της ποσότητας, της φύσης και των χαρακτηριστικών του εξαγόμενου προϊόντος.

3. Εξομοιώνεται με την αποδοχή της διασάφησης εξαγωγής οποιαδήποτε άλλη πράξη που έχει τα ίδια έννομα αποτελέσματα με την αποδοχή αυτή.

4. Το έγγραφο που χρησιμοποιείται κατά την εξαγωγή προκειμένου να χορηγηθεί επιστροφή πρέπει να περιλαμβάνει όλα τα αναγκαία στοιχεία για τον υπολογισμό του ποσού της επιστροφής, και ιδίως:

α) για τα προϊόντα:

- την περιγραφή των προϊόντων, ενδεχομένως απλοποιημένη, σύμφωνα με την ονοματολογία για τις επιστροφές κατά την εξαγωγή και τον κωδικό της ονοματολογίας των επιστροφών και εφόσον είναι αναγκαίο για τον υπολογισμό της επιστροφής, τη σύνθεση των προϊόντων ή την αναφορά στη σύνθεσή τους,

- την καθαρή μάζα αυτών των προϊόντων ή ενδεχομένως, την ποσότητα εκφρασμένη στη μονάδα μέτρησης που λαμβάνεται υπόψη για τον υπολογισμό της επιστροφής·

β) για τα εμπορεύματα ισχύουν οι διατάξεις του κανονισμού (ΕΚ) αριθ. 1222/94.

5. Τη στιγμή της αποδοχής ή της ισοδύναμης πράξεως που αναφέρεται στη παράγραφο 3, τα προϊόντα τίθενται υπό τελωνειακό έλεγχο σύμφωνα με το άρθρο 4 σημεία 13 και 14 του κανονισμού (ΕΟΚ) αριθ. 2913/92 μέχρις ότου εγκαταλείψουν το τελωνειακό έδαφος της Κοινότητας.

6. Κατά παρέκκλιση από το άρθρο 282 παράγραφος 2 του κανονισμού (ΕΟΚ) αριθ. 2454/93, είναι δυνατόν να προβλεφθεί, στην έγκριση απλοποιημένης διασάφησης εξαγωγής, ότι η απλοποιημένη διασάφηση περιέχει εκτίμηση της καθαρής μάζας των προϊόντων, σε περίπτωση που η μάζα αυτή δεν μπορεί να καθοριστεί με ακρίβεια παρά μόνον μετά από φόρτωση του μεταφορικού μέσου για τα προϊόντα που εξάγονται χύμα ή σε μη τυποποιημένες ενότητες.

Η συμπληρωματική διασάφηση που περιλαμβάνει την ένδειξη της καθαρής ακριβούς μάζας πρέπει να κατατεθεί μόλις ολοκληρωθεί η φόρτωση. Πρέπει να συνοδεύεται από δικαιολογητικά στα οποία αναφέρεται η ακριβής καθαρή μάζα που φορτώθηκε.

Καμία επιστροφή δεν χορηγείται για την ποσότητα που υπερβαίνει το 110 % της εκτιμώμενης καθαρής μάζας. Εφόσον η μάζα που έχει πράγματι φορτωθεί είναι κατώτερη από το 90 % της εκτιμώμενης καθαρής μάζας, η επιστροφή για την καθαρή μάζα που έχει πράγματι φορτωθεί μειώνεται κατά 10 % της διαφοράς μεταξύ της επιστροφής που αντιστοιχεί στο 90 % της εκτιμώμενης καθαρής μάζας και της επιστροφής που αντιστοιχεί στη μάζα που έχει πράγματι φορτωθεί.

Θεωρούνται προϊόντα στις μη τυποποιημένες ενότητες: ζώντα ζώα, (ημί) σφάγια και τεταρτημόρια.

Κατά παρέκκλιση του άρθρου 278 παράγραφος 3 στοιχείο δ) του κανονισμού (ΕΟΚ) αριθ. 2454/93, οι διατάξεις του παρόντος κανονισμού εφαρμόζονται στα προϊόντα που τίθενται υπό καθεστώς προχρηματοδότησης που αναφέρεται στο άρθρο 26 του παρόντος κανονισμού.

7. Κάθε πρόσωπο που εξάγει τα προϊόντα για τα οποία ζητείται η χορήγηση επιστροφής οφείλει:

α) να καταθέσει διασάφηση εξαγωγής στο αρμόδιο τελωνείο του τόπου, όσου θα φορτωθούν τα προϊόντα για τη μεταφορά τους προς εξαγωγή·

β) να ενημερώνει το εν λόγω τελωνείο τουλάχιστον 24 ώρες πριν από την έναρξη των εργασιών φόρτωσης και να αναφέρει την εικαζόμενη διάρκεια των εργασιών φόρτωσης. Μπορεί να αποφασισθεί από τις αρμόδιες αρχές άλλη προθεσμία αντί της προθεσμίας των 24 ωρών.

Το αρμόδιο τελωνείο μπορεί να επιτρέψει τις εργασίες φόρτωσης αφού δεχθεί τη διασάφηση εξαγωγής και πριν από τη λήξη της προθεσμίας που προβλέπεται στο στοιχείο β).

Το αρμόδιο τελωνείο πρέπει να είναι σε θέση να διενεργήσει το φυσικό έλεγχο και να λάβει μέτρα ταυτοποίησης για τη μεταφορά προς το τελωνείο εξόδου από το τελωνειακό έδαφος της Κοινότητας.

Εάν για λόγους διοικητικής οργάνωσης δεν μπορούν να εφαρμοσθούν οι διατάξεις του πρώτου εδαφίου, η δήλωση εξαγωγής δεν μπορεί να κατατεθεί παρά μόνο σε ένα αρμόδιο τελωνείο στο ενδιαφερόμενο κράτος μέλος και στην περίπτωση φυσικού ελέγχου σύμφωνα με τον κανονισμό (ΕΟΚ) αριθ. 386/90, το προϊόν πρέπει να εκφορτωθεί εξ ολοκλήρου. Σε εξαιρετικές περιπτώσεις η εξ ολοκλήρου εκφόρτωση δεν είναι υποχρεωτική όταν οι αρμόδιες αρχές μπορούν να εξασφαλίσουν την υλοποίηση ενός διεξοδικού φυσικού ελέγχου.

Άρθρο 6

Κατά παρέκκλιση από τις διατάξεις του άρθρου 5 παράγραφος 2, όταν οι εξαγόμενες ποσότητες δεν υπερβαίνουν 5000 χιλιόγραμμα ανά κωδικό της ονοματολογίας των επιστροφών, όσον αφορά τον τομέα των σιτηρών ή 500 χιλιόγραμμα ανά κωδικό της ονοματολογίας των επιστροφών ή της συνδυασμένης ονοματολογίας, όσον αφορά τους άλλους τομείς προϊόντων, και όταν οι εξαγωγές αυτές πραγματοποιούνται κατ' επανάληψη, το κράτος μέλος μπορεί να επιτρέψει να ληφθεί υπόψη η τελευταία ημέρα του μήνα, είτε για τον προσδιορισμό του ισχύοντος ποσού της επιστροφής, είτε για τον προσδιορισμό των προσαρμογών που πρέπει, ενδεχομένως, να πραγματοποιηθούν, εφόσον υπήρξε εκ των προτέρων καθορισμός της επιστροφής.

Όταν η επιστροφή προκαθορίζεται ή καθορίζεται με διαγωνισμό, το πιστοποιητικό πρέπει να ισχύει την τελευταία ημέρα του μήνα εξαγωγής.

Ο εξαγωγέας ο οποίος εξουσιοδοτείται να χρησιμοποιήσει τη διαδικασία αυτή, δεν μπορεί να χρησιμοποιήσει τη συνήθη διαδικασία για τις προαναφερόμενες ελάχιστες ποσότητες που αναφέρονται στο πρώτο εδάφιο.

Όσον αφορά τα κράτη μέλη που δεν συμμετέχουν στην Οικονομική και Νομισματική Ένωση, η τελευταία ημέρα του μήνα λαμβάνεται επίσης υπόψη για τον προσδιορισμό της ισοτιμίας του ευρώ που εφαρμόζεται κατά τη μετατροπή σε εθνικό νόμισμα του ποσού των επιστροφών.

Άρθρο 7

1. Με την επιφύλαξη των διατάξεων των άρθρων 14 και 20, η πληρωμή της επιστροφής εξαρτάται από την προσκόμιση της απόδειξης ότι τα προϊόντα για τα οποία έγινε αποδεκτή η διασάφηση εξαγωγής εγκατέλειψαν ως έχουν το τελωνειακό έδαφος της Κοινότητας το αργότερο σε προθεσμία 60 ημερών από την αποδοχή αυτή.

Ωστόσο, οι ποσότητες των προϊόντων που έχουν ληφθεί ως δείγματα κατά την ολοκλήρωση των τελωνειακών διατυπώσεων εξαγωγής και που δεν έχουν επιστραφεί αργότερα, θεωρούνται ότι δεν έχουν ληφθεί από την καθαρή μάζα των προϊόντων από την οποία ελήφθησαν ως δείγματα.

2. Για την εφαρμογή του παρόντος κανονισμού, τα προϊόντα που παραδίδονται ως εφόδια επί σκάφους στις εξέδρες γεωτρήσεως ή εκμεταλλεύσεως που αναφέρονται στο άρθρο 44 παράγραφος 1 στοιχείο α) θεωρούνται ότι έχουν εγκαταλείψει το τελωνειακό έδαφος της Κοινότητας.

3. Η κατάψυξη των προϊόντων δεν θέτει σε αμφισβήτηση τη συμφωνία των εν λόγω προϊόντων προς τις διατάξεις της παραγράφου 1.

Το ίδιο ισχύει για την επανασυσκευασία, υπό τον όρο ότι η εργασία αυτή δεν συνεπάγεται τροποποίηση της διάκρισης του προϊόντος όσον αφορά την ονοματολογία των επιστροφών ή της διάκρισης του εμπορεύματος όσον αφορά τη συνδυασμένη ονοματολογία. Η επανασυσκευασία μπορεί να πραγματοποιηθεί μόνο μετά τη σύμφωνη γνώμη των τελωνειακών αρχών.

Σε περίπτωση επανασυσκευασίας, πραγματοποιείται σχετική καταχώρηση στο αντίτυπο ελέγχου Τ 5.

Η επίθεση ή η αλλαγή ετικετών μπορεί να επιτραπεί υπό τους ίδιους όρους με την επανασυσκευασία που αναφέρεται στο δεύτερο και τρίτο εδάφιο.

4. Εάν η προθεσμία που αναφέρεται στην παράγραφο 1 δεν είναι δυνατόν να τηρηθεί εξαιτίας περιπτώσεων ανωτέρας βίας, η προθεσμία αυτή μπορεί να παραταθεί, μετά από αίτηση του εξαγωγέα, για διάρκεια που κρίνεται αναγκαία από τον αρμόδιο οργανισμό του κράτους μέλους εξαγωγής, στο οποίο έγινε αποδεκτή η διασάφηση εξαγωγής, λόγω της επικαλούμενης περιστάσεως.

Άρθρο 8

Αν ένα προϊόν, για το οποίο έχει γίνει αποδεκτή η διασάφηση εξαγωγής διασχίσει, πριν εγκαταλείψει το τελωνειακό έδαφος της Κοινότητας, κοινοτικά εδάφη άλλα εκτός από αυτό του κράτους μέλους εξαγωγής, η απόδειξη ότι το εν λόγω προϊόν εγκατέλειψε το τελωνειακό έδαφος της Κοινότητας παρέχεται με την προσκόμιση του πρωτοτύπου του αντιτύπου ελέγχου Τ 5, δεόντως συμπληρωμένου.

Συμπληρώνονται κυρίως οι χώροι 33, 103, 104 και, κατά περίπτωση, 105 του αντιτύπου ελέγχου. Γίνεται σχετική καταχώρηση στο χώρο 104.

Άρθρο 9

1. Για τη χορήγηση επιστροφής στην περίπτωση εξαγωγής διά θαλάσσης, ισχύουν οι ακόλουθες ειδικές διατάξεις:

α) όταν το αντίτυπο ελέγχου Τ 5 ή το εθνικό έγγραφο που αποδεικνύει ότι το προϊόν εγκατέλειψε το τελωνειακό έδαφος της Κοινότητας θεωρήθηκε από τις αρμόδιες αρχές, τα αντίστοιχα προϊόντα, κατά τη μεταφόρτωσή τους σε ένα ή περισσότερα λιμάνια που βρίσκονται στο ίδιο κράτος μέλος ή σε ένα άλλο κράτος μέλος, δεν μπορούν - εκτός ανωτέρας βίας - να παραμείνουν στο τελωνειακό έδαφος της Κοινότητας για διάστημα μεγαλύτερο από 28 ημέρες. Η προθεσμία αυτή δεν ισχύει εάν τα προϊόντα εγκατέλειψαν το τελευταίο λιμάνι επί του τελωνειακού εδάφους της Κοινότητας μέσα στην αρχική προθεσμία των 60 ημερών·

β) για την πληρωμή της επιστροφής απαιτείται:

- δήλωση του εξαγωγέα ότι τα προϊόντα δεν μεταφορτώνονται σε άλλο λιμάνι της Κοινότητας

ή

- προσκόμιση της απόδειξης στον οργανισμό πληρωμής ότι τηρήθηκαν οι διατάξεις που προβλέπονται στο στοιχείο α). Ως αποδεικτικά προσκομίζονται κυρίως το έγγραφο ή τα έγγραφα μεταφοράς ή αντίγραφο ή φωτοαντίγραφο αυτών, αρχής γενομένης από το πρώτο λιμάνι στο οποίο θεωρήθηκαν τα έγγραφα που παρατίθενται στο στοιχείο α) μέχρις αφίξεως των εμπορευμάτων σε μια τρίτη χώρα στην οποία προορίζονται να εκφορτωθούν.

Στις δηλώσεις της πρώτης περιπτώσεως διενεργούνται κατάλληλοι δειγματοληπτικοί έλεγχοι εκ μέρους του οργανισμού πληρωμής. Στην περίπτωση αυτή, απαιτούνται τα αποδεικτικά στοιχεία που αναφέρονται στη δεύτερη περίπτωση.

Σε περίπτωση εξαγωγής με πλοίο που εξυπηρετεί απευθείας δρομολόγιο προς ένα λιμένα τρίτης χώρας χωρίς να προσορμίζεται ενδιαμέσως σε άλλο κοινοτικό λιμένα, τα κράτη μέλή μπορούν να εφαρμόσουν μια απλουστευμένη διαδικασία για την εφαρμογή της πρώτης περίπτωσης·

γ) αντί των όρων που προβλέπονται στο στοιχείο β), το κράτος μέλος εξόδου μπορεί να προβλέψει ότι το αντίτυπο ελέγχου Τ 5 ή το εθνικό έγγραφο που αποδεικνύει ότι το προϊόν εγκατέλειψε το τελωνειακό έδαφος της Κοινότητας θεωρείται με την προσκόμιση εγγράφου μεταφοράς στο οποίο εμφαίνεται κάποιος τελικός προορισμός εκτός του τελωνειακού εδάφους της Κοινότητας.

Στην περίπτωση αυτή, η αρμόδια αρχή του κράτους μέλους αναχώρησης προσθέτει μία από τις παρακάτω ενδείξεις στο τετραγωνίδιο "Ελεγχος χρησιμοποίησης ή/και προορισμού" στη στήλη "Παρατηρήσεις" του αντιτύπου ή στην αντίστοιχη στήλη του εθνικού εγγράφου:

- Documento de transporte con destino fuera de la CE presentado,

- Transportdokument med destination uden for EF forelagt,

- Beförderungspapier mit Bestimmung außerhalb der EG wurde vorgelegt,

- Υποβαλλόμενο έγγραφο μεταφοράς με προορισμό εκτός ΕΚ,

- Transport document showing a destination outside the Community has been presented,

- Document de transport avec destination hors CE présenté,

- Documento di trasporto con destinazione fuori CE presentato,

- Vervoerdocument voor bestemming buiten EG voorgelegd,

- Documento de transporte com destino fora da CE apresentado,

- Kuljetusasiakirja, jossa ilmoitetaan yhteisön tullialueen ulkopuolinen määräpaikka, on esitetty,

- Transportdokument med slutlig destination utanför gemenskapens tullområde har lagts fram.

Για την εφαρμογή των διατάξεων του παρόντος στοιχείου, διενεργούνται κατάλληλοι δειγματοληπτικοί έλεγχοι εκ μέρους του οργανισμού πληρωμής·

δ) όταν διαπιστωθεί ότι αθετήθηκαν οι όροι που προβλέπονται στο στοιχείο α), για την εφαρμογή των άρθρων 35 και 50 οι ημέρες υπέρβασης της προθεσμίας των 28 ημερών θεωρούνται ως ημέρες υπέρβασης της προθεσμίας που προβλέπεται στα άρθρα 7 και 34.

Σε περίπτωση υπέρβασης της προθεσμίας των 60 ημερών που αναφέρεται στο άρθρο 7 παράγραφος 1 και της προθεσμίας των 28 ημερών που αναφέρεται στο στοιχείο α), η μείωση της επιστροφής ή η κατάπτωση της εγγύησης ισούται με το ποσό της απώλειας που οφείλεται στη μεγαλύτερη υπέρβαση.

2. Για τη χορήγηση επιστροφής στην περίπτωση εξαγωγής που γίνεται οδικώς, δι' εσωτερικής πλωτής οδού ή σιδηροδρομικώς, ισχύουν οι ακόλουθες ειδικές διατάξεις:

α) όταν το αντίτυπο ελέγχου Τ 5 ή το εθνικό έγγραφο διά του οποίου αποδεικνύεται ότι το προϊόν εγκατέλειψε το τελωνειακό έδαφος της Κοινότητας θεωρήθηκε από τις αρμόδιες αρχές, τα εξαγόμενα προϊόντα δεν μπορούν να επιστρέψουν στο εν λόγω έδαφος - εκτός ανωτέρας βίας - παρά μόνο για τη διεκπεραίωση διαμετακόμισης και για διάστημα που δεν θα υπερβαίνει τις 28 ημέρες. Η προθεσμία αυτή δεν ισχύει όταν τα προϊόντα εγκατέλειψαν οριστικά το τελωνειακό έδαφος της Κοινότητας μέσα στην αρχική προθεσμία των 60 ημερών·

β) για την εφαρμογή των διατάξεων που προβλέπονται στο στοιχείο α) διενεργούνται κατάλληλοι δειγματοληπτικοί έλεγχοι εκ μέρους του οργανισμού πληρωμής. Στις περιπτώσεις αυτές, απαιτούνται τα έγγραφα μεταφοράς μέχρι την τρίτη χώρα για την οποία προορίζονται τα προϊόντα.

Όταν διαπιστωθεί ότι αθετήθηκαν οι όροι που προβλέπονται στο στοιχείο α), για την εφαρμογή των άρθρων 35 και 50 οι ημέρες υπέρβασης της προθεσμίας των 28 ημερών θεωρούνται ως ημέρες υπέρβασης της προθεσμίας που προβλέπεται στα άρθρα 7 και 34.

Σε περίπτωση υπέρβασης της προθεσμίας των 60 ημερών που αναφέρεται στο άρθρο 7 παράγραφος 1 και της προθεσμίας των 28 ημερών που αναφέρεται στο στοιχείο α), η μείωση της επιστροφής ή η κατάπτωση της εγγύησης ισούται με το ποσό της απώλειας που οφείλεται στη μεγαλύτερη υπέρβαση.

3. Για τη χορήγηση μιας επιστροφής στην περίπτωση εξαγωγής που γίνεται αεροπορικώς, ισχύουν οι ακόλουθες ειδικές διατάξεις:

α) το αντίτυπο ελέγχου Τ 5 ή το εθνικό έγγραφο που αποδεικνύει ότι το προϊόν εγκατέλειψε το τελωνειακό έδαφος της Κοινότητας μπορεί να θεωρηθεί από τις αρμόδιες αρχές μόνον εάν υποβληθεί ένα έγγραφο μεταφοράς στο οποίο να εμφαίνεται κάποιος τελικός προορισμός εκτός του τελωνειακού εδάφους της Κοινότητας·

β) σε περίπτωση κατά την οποία, μετά τη διεκπεραίωση των διατυπώσεων που προβλέπονται στο στοιχείο α), διαπιστωθεί ότι τα προϊόντα, κατά τη μεταφόρτωσή τους σε έναν ή περισσότερους αερολιμένες, παρέμειναν στο τελωνειακό έδαφος της Κοινότητας για διάστημα μεγαλύτερο των 28 ημερών, τότε - εκτός ανωτέρας βίας - για την εφαρμογή των άρθρων 35 και 50 οι ημέρες υπέρβασης της προθεσμίας των 28 ημερών θεωρούνται ως ημέρες υπέρβασης της προθεσμίας που προβλέπεται στα άρθρα 7 και 34.

Σε περίπτωση υπέρβασης της προθεσμίας των 60 ημερών που αναφέρεται στο άρθρο 7 παράγραφος 1 και της προθεσμίας των 28 ημερών που αναφέρεται στο παρόν στοιχείο β) η μείωση της επιστροφής ή η κατάπτωση της εγγύησης θα ισούται με το ποσό της απώλειας που οφείλεται στη μεγαλύτερη υπέρβαση·

γ) για την εφαρμογή των διατάξεων της παρούσας παραγράφου διενεργούνται κατάλληλοι δειγματοληπτικοί έλεγχοι εκ μέρους του οργανισμού πληρωμής·

δ) η προθεσμία των 28 ημερών που προβλέπεται στο στοιχείο β) δεν ισχύει εάν τα προϊόντα εγκατέλειψαν οριστικά το τελωνειακό έδαφος της Κοινότητας στην αρχική προθεσμία των 60 ημερών.

Άρθρο 10

1. Στην περίπτωση κατά την οποία, στο κράτος μέλος εξαγωγής, το προϊόν τίθεται υπό ένα των καθεστώτων απλουστευμένης κοινοτικής διαμετακόμισης με σιδηρόδρομο ή με μεγάλα εμπορευματοκιβώτια που προβλέπονται στα άρθρα 412 έως 442 του κανονισμού (ΕΟΚ) αριθ. 2454/93 για να διακινηθεί προς ένα σταθμό προορισμού ή για να παραδοθεί σε παραλήπτη εκτός του τελωνειακού εδάφους της Κοινότητας, η πληρωμή της επιστροφής δεν εξαρτάται από την προσκόμιση του αντιτύπου ελέγχου Τ5.

2. Για την εφαρμογή της παραγράφου 1, το αρμόδιο τελωνείο μεριμνά ώστε να αναγράφεται στο έγγραφο που εκδίδεται για την πληρωμή της επιστροφής η ακόλουθη φράση: "έξοδος από το τελωνειακό έδαφος της Κοινότητας υπό το απλοποιημένο καθεστώς κοινοτικής διαμετακόμισης με σιδηρόδρομο ή μεγάλα εμπορευματοκιβώτια".

3. Το τελωνείο στο οποίο έχουν τεθεί τα προϊόντα υπό ένα των καθεστώτων που προβλέπονται στην παράγραφο 1, δεν μπορεί να επιτρέψει τροποποίηση της συμβάσεως μεταφοράς που έχει σαν αποτέλεσμα να σταματήσει η μεταφορά στο εσωτερικό της Κοινότητας, παρά μόνον αν διαπιστώνεται ότι:

- έχει αποδοθεί η επιστροφή στην περίπτωση που είχε ήδη καταβληθεί,

ή

- έχουν ληφθεί όλα τα αναγκαία μέτρα από τις ενδιαφερόμενες υπηρεσίες για να μην καταβληθεί η επιστροφή.

Αν, όμως, η επιστροφή έχει καταβληθεί κατ' εφαρμογή της παραγράφου 1 και αν το προϊόν δεν έχει εγκαταλείψει το τελωνειακό έδαφος της Κοινότητας στις προσδιορισμένες προθεσμίες, το αρμόδιο τελωνείο ενημερώνει τον οργανισμό που είναι επιφορτισμένος με την πληρωμή της επιστροφής και διαβιβάζει σ' αυτόν, το συντομότερο δυνατό, όλα τα απαραίτητα στοιχεία. Στην περίπτωση αυτή, η επιστροφή θεωρείται ότι έχει καταβληθεί αχρεωστήτως.

4. Όταν ένα προϊόν που κυκλοφορεί βάσει της διαδικασίας της εξωτερικής κοινοτικής διαμετακόμισης, ή του κοινού καθεστώτος διαμετακόμισης τίθεται σε ένα άλλο κράτος μέλος πλην του κράτους μέλους εξαγωγής υπό ένα των καθεστώτων που προβλέπονται στην παράγραφο 1 με σκοπό να διακινηθεί προς ένα σταθμό προορισμού ή να παραδοθεί σε έναν παραλήπτη στο εξωτερικό του τελωνειακού εδάφους της Κοινότητας, το τελωνείο στο οποίο το προϊόν έχει τεθεί υπό ένα των καθεστώτων που προαναφέρθηκαν συμπληρώνει το χώρο "Έλεγχος της χρησιμοποιήσεως ή/και του προορισμού" στο πίσω μέρος του πρωτοτύπου του αντιτύπου ελέγχου Τ 5 και σημειώνει στη στήλη "Παρατηρήσεις" μία από τις ακόλουθες ενδείξεις:

- Salida del territorio aduaneiro de la Comunidad bajo el régimen de tránsito comunitario simplificado por ferrocarril o en grandes contenedores:

- Documento de transporte:

tipo: ...

número: ...

- Fecha de aceptación para el transporte por parte de la administración ferroviaria o de la empresa de transporte de que se trate: ...

- Udgang af Fællesskabets toldområde i henhold til ordningen for den forenklede procedure for fællesskabsforsendelse med jernbane/store containers:

- Transportdokument:

type: ...

nummer: ...

- Dato for overtagelse ved jernbane eller ved det pågældende transportfirma: ...

- Ausgang aus dem Zollgebiet der Gemeinschaft im Rahmen des vereinfachten gemeinschaftlichen Versandverfahrens mit der Eisenbahn oder in Großbehältern:

- Beförderungspapier:

Art: ...

Nummer: ...

- Zeitpunkt der Annahme zur Beförderung durch die Eisenbahnverwaltung oder das betreffende Beförderungsunternehmen: ...

- Έξοδος από το τελωνειακό έδαφος της Κοινότητας υπό το απλοποιημένο καθεστώς της κοινοτικής διαμετακόμισης με σιδηρόδρομο ή μεγάλα εμπορευματοκιβώτια:

- Έγγραφο μεταφοράς:

τύπος: ...

αριθμός: ...

- Ημερομηνία αποδοχής για μεταφορά από τη σιδηροδρομική αρχή ή την ενδιαφερόμενη εταιρεία μεταφοράς: ...

- Exit from the customs territory of the Community under the simplified Community transit procedure for carriage by rail or large containers:

- Transport document:

type: ...

number: ...

- Date of acceptance for carriage by the railway authorities or the transport undertaking concerned: ...

- Sorte du territoire douanier de la Communauté sous le régime du transit communautaire simplifié par chemin de fer ou par grands conteneurs:

- Document de transport:

espèce: ...

numéro: ...

- Date d'acceptation pour le transport par l'administration des chemins de fer ou par l'entreprise de transports concernée: ...

- Uscita dal territorio doganale della Comunità in regime di transito comunitario semplificato per ferrovia o grandi contenitori:

- Documento di trasporto:

tipo: ...

numero: ...

- Data di accettazione per il trasporto da parte delle ferrovie o dell'impresa di trasporto interessata: ...

- Uitgang uit het douanegebied van de Gemeenschap de regeling vereenvoudigd communautair douanevervoer per spoor of in grote containers:

- Vervoerdocument:

type: ...

nummer: ...

- Datum van aanneming ten vervoer door de betrokken spoorwegadministratie of de betrokken vervoeronderneming: ...

- Saída do território aduaneiro da Comunidade aø abrigo do regime do trânsito comunitário simplificado por caminho-de-ferro ou em grandes contentores:

- Documento de transporte:

tipo: ...

número: ...

- Data de aceitação para o transporte pela administração dos caminhos-de-ferro ou pela empresa de transporte interessada: ...

- Viety yhteisön tullialueelta yksinkertaistetussa yhteisön passitusmenettelyssä rautateitse tai suurissa konteissa

- Kuljetusasiakirja:

tyyppi: ...

numero: ...

- Päivä, jona rautatieviranomainen tai asianomainen kuljetusyritys hyväksyi kuljetettavaksi: ...

- Utförsel från gemenskapens tullområde enligt det förenklade transiteringsförfarandet för järnvägstransporter eller transporter i stora containrar:

- Transportdokument:

typ: ...

nummer: ...

- Mottagningsdag för befordran hos järnvägsföretaget eller det berörda transportföretaget: ...

Σε περίπτωση τροποποίησης της συμβάσεως μεταφοράς που έχει σαν αποτέλεσμα να σταματήσει η μεταφορά στο εσωτερικό της Κοινότητας, οι διατάξεις της παραγράφου 3 εφαρμόζονται τηρουμένων των αναλογιών.

5. Σε περίπτωση κατά την οποία ένα προϊόν φορτώνεται στο σιδηρόδρομο, στο κράτος μέλος εξαγωγής ή σε ένα άλλο κράτος μέλος και κυκλοφορεί βάσει της διαδικασίας της εξωτερικής κοινοτικής διαμετακόμισης ή του κοινού καθεστώτος διαμετακόμισης στο πλαίσιο σύμβασης συνδυασμένης σιδηροδρομικής και οδικής μεταφοράς, για να μεταφερθεί σε έναν τόπο προορισμού ο οποίος ευρίσκεται εκτός του τελωνειακού εδάφους της Κοινότητας, το τελωνείο στο οποίο υπάγεται ή κοντά στο οποίο βρίσκεται ο σιδηροδρομικός σταθμός από όπου η μεταφορά διεξάγεται σιδηροδρομικώς συμπληρώνει το χώρο "Έλεγχος της χρησιμοποιήσεως ή/και του προορισμού" στην πίσω όψη του πρωτοτύπου του αντιτύπου ελέγχου Τ 5 και σημειώνει μία από τις παρακάτω ενδείξεις στη στήλη "Παρατηρήσεις":

- Salida del territorio aduanero de la Comunidad por ferrocarril en transporte combinado por ferrocarril carretera:

- Documento de transporte:

tipo: ...

número: ...

- Fecha de aceptación del transporte por parte de la administración ferroviaria: ...

- Udgang af Fællesskabets toldområde ad jernbane ved kombineret jernbane-/landevejstransport:

- Transportdokument:

type: ...

nummer: ...

- Dato for overtagelse ved jernbane: ...

- Ausgang aus dem Zollgebiet der Gemeinschaft mit der Eisenbahn zur Beförderung im kombinierten Straßen- und Schienenverkehr:

- Beförderungspapier:

Art: ...

Nummer: ...

- Zeitpunkt der Annahme zur Beförderung durch die Eisenbahnverwaltung: ...

- Έξοδος από το τελωνειακό έδαφος της Κοινότητας σιδηροδρομικώς με συνδυασμένη μεταφορά σιδηροδρομικώς-οδικώς:

- Έγγραφο μεταφοράς:

είδος: ...

αριθμός: ...

- Ημερομηνία αποδοχής για τη μεταφορά από τη διοίκηση των σιδηροδρόμων: ...

- Exit from the customs territory of the Community by rail under combined transport by road and by rail:

- Transport document:

type: ...

number: ...

- Date of acceptance for carriage by the railway authorities: ...

- Sorte du territoire douanier de la Communauté par chemin de fer, en transport combiné rail-route:

- Document de transport:

espèce: ...

numéro: ...

- Date d'acceptation pour le transport par l'administration des chemins de fer: ...

- Uscita dal territorio doganale della Comunità per ferrovia nell'ambito di un trasporto combinato strada-ferrovia:

- Documento di trasporto:

tipo: ...

numero: ...

- Data di acettazione del trasporto da parte dell'amministrazione delle ferrovie: ...

- Uitgang uit het douanegebied van de Gemeenschap per spoor, bij gecombineerd rail-wegvervoer:

- Vervoerdocument:

type: ...

nummer: ...

- Datum van aanneming ten vervoer door de spoorwegadministratie: ...

- Saída do território aduaneiro da Comunidade por caminho-de-ferro, em transporte combinado rodo-ferroviário:

- Documento de transporte:

tipo: ...

número: ...

- Data de aceitação do transporte pela administração dos caminhos-de-ferro: ...

- Viety yhteisön tullialueelta rautateitse yhdistetyssä rautatie- ja maantiekuljetuksessa:

- Kuljetusasiakirja:

tyyppi: ...

numero: ...

- Päivä, jona rautatieviranomainen hyväksyi kuljetettavaksi: ...

- Utförsel från gemenskapens tullområde på järnväg vid kombinerad järnvägs- och landsvägstransport:

- Transportdokument:

typ: ...

nummer: ...

- Mottagningsdag för befordran hos järnvägsföretaget ...

Σε περίπτωση κατά την οποία η σύμβαση συνδυασμένης σιδηροδρομικής και οδικής μεταφοράς τροποποιείται έτσι ώστε μια μεταφορά η οποία προβλεπόταν αρχικώς να έχει τελικό προορισμό εκτός της Κοινότητας να καταλήγει στο εσωτερικό της Κοινότητας, οι υπηρεσίες του οργανισμού σιδηροδρόμων δεν μπορούν να προβούν σε εκτέλεση της τροποποιημένης σύμβασης παρά μόνο με τη σύμφωνη γνώμη του γραφείου αναχώρησης στην περίπτωση αυτή, οι διατάξεις της παραγράφου 3 εφαρμόζονται τηρουμένων των αναλογιών.

Άρθρο 11

1. Η επιστροφή χορηγείται μόνο για τα προϊόντα τα οποία, χωρίς να λαμβάνεται υπόψη η τελωνειακή κατάσταση των συσκευασιών,

- είτε είναι κοινοτικής καταγωγής και σε ελεύθερη κυκλοφορία στην Κοινότητα,

- είτε βρίσκονται σε ελεύθερη κυκλοφορία στην Κοινότητα,

- είτε βρίσκονται σε ελεύθερη κυκλοφορία στην Κοινότητα, αλλά με περιορισμό της επιστροφής στο επίπεδο της εισαγωγικής επιβάρυνσης που εισπράχθηκε κατά την εισαγωγή τους.

Οι κανονιστικές διατάξεις για κάθε κοινή οργάνωση αγοράς καθορίζουν την κατάσταση στην οποία βρίσκεται κάθε προϊόν σε σχέση με τις διατάξεις του προηγούμενου εδαφίου.

2. Εφόσον η χορήγηση της επιστροφής προϋποθέτει την κοινοτική καταγωγή του προϊόντος, ο εξαγωγέας υποχρεούται να δηλώσει την καταγωγή όπως αυτή καθορίζεται στο δεύτερο και τρίτο εδάφιο, σύμφωνα με τους ισχύοντες κοινοτικούς κανόνες.

Για τη χορήγηση της επιστροφής, τα προϊόντα είναι κοινοτικής καταγωγής εφόσον έχουν εξ ολοκλήρου παραχθεί εντός της Κοινότητας ή εφόσον έχουν υποστεί την τελευταία ουσιαστική μεταποίηση ή επεξεργασία εντός της Κοινότητας, σύμφωνα με τις διατάξεις του άρθρου 23 ή του άρθρου 24 του κανονισμού (ΕΟΚ) αριθ. 2913/92.

Με την επιφύλαξη της παραγράφου 5, δεν πληρούν τους όρους για την επιστροφή τα προϊόντα που έχουν παραχθεί από:

- ύλες καταγωγής της Κοινότητας και

- γεωργικές ύλες που καλύπτονται από τους κανονισμούς που αναφέρονται στο άρθρο 1 εισαχθείσες από τρίτες χώρες και δεν έχουν υποστεί ουσιαστική μεταποίηση εντός της Κοινότητας.

3. Για την εφαρμογή του άρθρου 17 παράγραφος 12 του κανονισμού (ΕΟΚ) αριθ. 1785/81, ο εξαγωγέας υποχρεούται να δηλώσει ότι η ζάχαρη ανταποκρίνεται σε μια των προϋποθέσεων που προβλέπονται σ' αυτόν τον κανονισμό και να την προσδιορίσει επακριβώς.

4. Οι δηλώσεις που προβλέπονται στις παραγράφους 2 και 3 επαληθεύονται υπό τις ίδιες προϋποθέσεις όπως και τα λοιπά στοιχεία της διασάφησης εξαγωγής.

5. Κατά την εξαγωγή συνθέτων προϊόντων για τα οποία χορηγείται επιστροφή καθορισμένη βάσει ενός ή περισσότερων συστατικών τους, η αναλογούσα σε αυτό ή αυτά επιστροφή χορηγείται εφόσον το ή τα συστατικά βάσει των οποίων ζητείται αυτή, ανταποκρίνονται στον όρο που προβλέπεται στην παράγραφο 1.

Η επιστροφή χορηγείται επίσης στην περίπτωση που το ή τα συστατικά, βάσει των οποίων ζητείται η επιστροφή, βρίσκονταν σε μια των καταστάσεων που αναφέρονται στην παράγραφο 1, αλλά δεν βρίσκονται πλέον σε ελεύθερη κυκλοφορία αποκλειστικά και μόνον εξαιτίας της ενσωμάτωσής τους σε άλλα προϊόντα.

6. Για την εφαρμογή της παραγράφου 5, θεωρούνται επιστροφές καθορισμένες βάσει ενός συστατικού, οι επιστροφές που εφαρμόζονται για:

- τα προϊόντα βάσης που υπάγονται στον τομέα των σιτηρών, των αυγών, του ρυζιού, της ζάχαρης, του γάλακτος και των γαλακτοκομικών προϊόντων, εξαγόμενα υπό τη μορφή των εμπορευμάτων που αναφέρονται στο παράρτημα Β του κανονισμού (ΕΚ) αριθ. 1222/94,

- η λευκή ζάχαρη και η ακατέργαστη ζάχαρη που υπάγονται στον κωδικό ΣΟ 1701, η γλυκόζη και το σιρόπι γλυκόζης που υπάγονται στους κωδικούς ΣΟ 17023051, 1702 30 59, 1702 30 91, 1701 30 99, 1702 40 90, 17029050, η ισογλυκόζη που υπάγεται στους κωδικούς ΣΟ 17023010, 1702 40 10, 1702 60 10, 1702 90 30 και τα σιρόπια ζαχαρότευτλων και ζαχαροκάλαμου που υπάγονται στους κωδικούς ΣΟ 17026095 και 1702 90 99, που χρησιμοποιούνται στα προϊόντα που απαριθμούνται στο άρθρο 1 παράγραφος 2 στοιχείο β) του κανονισμού (ΕΚ) αριθ. 2201/96,

- τα προϊόντα που ανήκουν στον τομέα του γάλακτος και των γαλακτοκομικών προϊόντων και στον τομέα της ζάχαρης, εξαγόμενα υπό μορφή προϊόντων που υπάγονται στους κωδικούς ΣΟ 04021091 έως 99, 0402 29, 040299, 0403 10 31 έως 39, 04039031 έως 39, 0403 90 61 έως 69, 04041026 έως 38, 0404 10 72 έως 84, 04049081 έως 89, καθώς και αυτά που εξετάζονται υπό μορφή προϊόντων υπαγόμενων στον κωδικό ΣΟ 040630 και δεν βρίσκονται σε μια από τις καταστάσεις που αναφέρονται στο άρθρο 9 παράγραφος 2 της συνθήκης,

- τα προϊόντα που ανήκουν στον τομέα των σιτηρών εξαγόμενα υπό μορφή προϊόντων που υπάγονται στους κωδικούς ΣΟ 23091011 έως 70, 2309 90 31 έως 70 και αναφέρονται στο παράρτημα Α του κανονισμού (ΕΟΚ) αριθ. 1766/92,

- τα προϊόντα που ανήκουν στον τομέα του γάλακτος και των γαλακτοκομικών προϊόντων, εξαγόμενα υπό μορφή προϊόντων που υπάγονται στους κωδικούς ΣΟ 23091011 έως 70, 2309 90 31 έως 70 και αναφέρονται στο άρθρο 1 του κανονισμού (ΕΟΚ) αριθ. 804/68.

Άρθρο 12

1. Το ύψος της επιστροφής που εφαρμόζεται στα μείγματα που υπάγονται στα κεφάλαια 2, 10 ή 11 της συνδυασμένης ονοματολογίας είναι εκείνο που εφαρμόζεται:

α) για τα μείγματα των οποίων ένα από τα συστατικά αντιπροσωπεύει τουλάχιστον 90 % του βάρους στο συστατικό αυτό·

β) όσον αφορά τα άλλα μείγματα, στο συστατικό για το οποίο εφαρμόζεται το χαμηλότερο ύψος επιστροφής. Στην περίπτωση που ένα ή περισσότερα συστατικά των μειγμάτων αυτών δεν επωφελούνται επιστροφής, δεν χορηγείται καμία επιστροφή για τα μείγματα αυτά.

2. Για τον υπολογισμό των επιστροφών που εφαρμόζονται στα σύνολα και στα τεχνουργήματα, κάθε συστατικό θεωρείται ως ξεχωριστό προϊόν.

3. Οι διατάξεις των παραγράφων 1 και 2 δεν εφαρμόζονται στα μείγματα, στα σύνολα και στα τεχνουργήματα για τα οποία προβλέπεται ειδικός κανόνας υπολογισμού.

Άρθρο 13

Οι διατάξεις οι σχετικές με τον προκαθορισμό του ύψους των επιστροφών και με τις προσαρμογές που πρέπει να γίνουν στο ύψος της επιστροφής εφαρμόζονται μόνο στα προϊόντα για τα οποία έχει προσδιορισθεί ύψος επιστροφής εκφραζόμενο με έναν αριθμό ίσο ή ανώτερο του μηδενός.

Τμήμα 2

Διαφοροποιημένη επιστροφή

Άρθρο 14

1. Στις περιπτώσεις διαφοροποίησης του ύψους της επιστροφής ανάλογα με τον προορισμό, η καταβολή της επιστροφής υπόκειται σε συμπληρωματικές προϋποθέσεις που αναφέρονται στα άρθρα 15 και 16.

2. Όταν ένα μόνον ύψος επιστροφής εφαρμόζεται για όλους τους προορισμούς την ημέρα του προκαθορισμού της επιστροφής και εφόσον υφίσταται ρήτρα υποχρεωτικού προορισμού, η κατάσταση αυτή θεωρείται ως διαφοροποίηση του ύψους ανάλογα με τον προορισμό εάν το ύψος της επιστροφής που ισχύει την ημέρα της αποδοχής της διασάφησης εξαγωγής είναι κατώτερο από το ύψος που προκαθορίστηκε, προσαρμοσμένο, κατά περίπτωση, στην ημερομηνία της εν λόγω αποδοχής.

Άρθρο 15

1. Το προϊόν πρέπει να έχει εισαχθεί ως έχει στην τρίτη χώρα ή σε μία από τις τρίτες χώρες για την οποία προβλέπεται η επιστροφή, μέσα στους δώδεκα μήνες που έπονται της ημερομηνίας αποδοχής της διασάφησης εξαγωγής ωστόσο, μπορούν να παραχωρηθούν συμπληρωματικές προθεσμίες, υπό τους όρους που προβλέπονται στο άρθρο 49.

2. Θεωρούνται ότι έχουν εισαχθεί ως έχουν τα προϊόντα για τα οποία δεν αναφέρεται σε κανένα έγγραφο ότι έγινε μεταποίηση.

Εντούτοις:

- οι εργασίες που αναφέρονται στο άρθρο 29 παράγραφος 4 και αποσκοπούν στην εξασφάλιση της διατήρησης των προϊόντων μπορούν να πραγματοποιηθούν πριν από την εισαγωγή τους και δεν θέτουν σε αμφιβολία τη συμμόρφωση προς τις διατάξεις της παραγράφου 1,

- ένα προϊόν θεωρείται ότι έχει εισαχθεί ως έχει όταν είχε μεταποιηθεί πριν από την εισαγωγή του, υπό τον όρο ότι η μεταποίηση έγινε στην τρίτη χώρα στην οποία εισήχθησαν όλα τα προϊόντα που προκύπτουν από τη μεταποίηση αυτή.

3. Το προϊόν θεωρείται ως εισαχθέν, εφόσον έχουν ολοκληρωθεί οι τελωνειακές διατυπώσεις εισαγωγής, και ιδίως οι διατυπώσεις που αφορούν την είσπραξη των δασμών κατά την εισαγωγή στην τρίτη χώρα.

4. Το διαφοροποιημένο τμήμα της επιστροφής καταβάλλεται βάσει της μάζας των προϊόντων που αποτέλεσαν αντικείμενο τελωνειακών διατυπώσεων για την εισαγωγή στην τρίτη χώρα· ωστόσο, δεν λαμβάνονται υπόψη οι μεταβολές των μαζών που έχουν συμβεί κατά τη μεταφορά από φυσικές αιτίες και οι οποίες αναγνωρίζονται από τις αρμόδιες αρχές ή λόγω της λήψης των δειγμάτων που αναφέρονται στο άρθρο 7 παράγραφος 1 δεύτερο εδάφιο.

Άρθρο 16

1. Ως αποδεικτικό στοιχείο της διεκπεραιώσεως των τελωνειακών διατυπώσεων που αφορούν την εισαγωγή κατ' επιλογή του εξαγωγέα προσκομίζεται ένα από τα παρακάτω έγγραφα:

α) τελωνειακό έγγραφο ή αντίγραφο αυτού ή φωτοαντίγραφο· το εν λόγω αντίγραφο ή φωτοαντίγραφο θα πρέπει να επικυρώνεται είτε από την αρχή που θεώρησε το πρωτότυπο, είτε από τις επίσημες αρχές της ενδιαφερόμενης τρίτης χώρας, είτε από τις επίσημες αρχές ενός των κρατών μελών στην εν λόγω τρίτη χώρα, είτε από οργανισμό επιφορτισμένο με την πληρωμή της επιστροφής·

β) βεβαίωση εκφόρτωσης και εισαγωγής που συντάσσεται από εταιρεία η οποία έχει ειδικευθεί σε διεθνές επίπεδο σε θέματα ελέγχου και εποπτείας και έχει αναγνωρισθεί από ένα κράτος μέλος σύμφωνα με τους ελάχιστους όρους που αναφέρονται στην παράγραφο 5. Η ημερομηνία και ο αριθμός του τελωνειακού εγγράφου εισαγωγής πρέπει να αναγράφονται στην εν λόγω βεβαίωση.

2. Αν ο εξαγωγέας δεν μπορεί να λάβει το έγγραφο που επέλεξε σύμφωνα με την παράγραφο 1 στοιχεία α) και β), αφού έκανε τα κατάλληλα διαβήματα για να λάβει το έγγραφο αυτό ή, στην περίπτωση που αμφισβητείται η αυθεντικότητα του εγγράφου που προσκομίστηκε, η απόδειξη της διεκπεραίωσης των τελωνειακών διατυπώσεων εισαγωγής θεωρείται ότι παρέχεται με την υποβολή ενός ή περισσοτέρων από τα ακόλουθα έγγραφα:

α) αντίγραφο του εγγράφου εκφόρτωσης που εκδίδεται ή επικυρώνεται στην τρίτη χώρα ή σε μία από τις τρίτες χώρες, για τις οποίες προβλέπεται η επιστροφή·

β) βεβαίωση εκφόρτωσης που εκδίδεται από επίσημη υπηρεσία ενός των κρατών μελών που είναι εγκατεστημένη στην ή που είναι αρμόδια για τη χώρα προορισμού, πιστοποιώντας μεταξύ άλλων ότι το προϊόν εγκατέλειψε τον τόπο εκφόρτωσης ή τουλάχιστον ότι, σύμφωνα με τα γνωστά στοιχεία, το προϊόν δεν αποτέλεσε αντικείμενο μετέπειτα φόρτωσης με σκοπό την επανεξαγωγή του·

γ) βεβαίωση εκφόρτωσης που συντάσσεται από εταιρεία που έχει ειδικευθεί σε διεθνές επίπεδο σε θέματα ελέγχου και εποπτείας και έχει εγκριθεί από ένα κράτος μέλος σύμφωνα με τους ελάχιστους όρους που αναφέρονται στην παράγραφο 5, το οποίο πιστοποιεί εξάλλου ότι το προϊόν έχει εγκαταλείψει τον τόπο εκφόρτωσης ή ότι, απ' όσα γνωρίζει, το προϊόν δεν φορτώθηκε διαδοχικά προκειμένου να επανεξαχθεί·

δ) τραπεζικό έγγραφο που εκδίδεται από εγκεκριμένους μεσάζοντες εγκατεστημένους στην Κοινότητα, το οποίο πιστοποιεί, εφόσον πρόκειται για τρίτες χώρες που αναφέρονται στο παράρτημα ΙΙ, ότι η πληρωμή που αντιστοιχεί στη σχετική εξαγωγή πιστώνεται στο λογαριασμό του εξαγωγέα·

ε) βεβαίωση ανάληψης που εκδίδεται από επίσημο οργανισμό της σχετικής τρίτης χώρας είτε στην περίπτωση αγοράς από τη χώρα αυτή ή από επίσημο οργανισμό της χώρας αυτής είτε στην περίπτωση ενέργειας επισιτιστικής βοήθειας·

στ) βεβαίωση ανάληψης που εκδίδεται είτε από διεθνή οργανισμό είτε από οργανισμό με ανθρωπιστικό σκοπό αναγνωρισμένο από το κράτος μέλος εξαγωγής, σε περίπτωση ενέργειας επισιτιστικής βοήθειας·

ζ) βεβαίωση ανάληψης που εκδίδεται από οργανισμό τρίτης χώρας, του οποίου οι διαγωνισμοί μπορούν να γίνουν δεκτοί για την εφαρμογή του άρθρου 44 του κανονισμού (ΕΟΚ) αριθ. 3719/88, σε περίπτωση αγοράς από τον οργανισμό αυτό.

3. Ο εξαγωγέας οφείλει να υποβάλει σε όλες αυτές τις περιπτώσεις αντίγραφο ή φωτοαντίγραφο του εγγράφου μεταφοράς.

4. Η Επιτροπή σύμφωνα με τη διαδικασία που προβλέπεται στο άρθρο 38 του κανονισμού αριθ. 136/66/ΕΟΚ και στα αντίστοιχα άρθρα των άλλων κανονισμών περί κοινής οργανώσεως αγοράς, μπορεί να προβλέψει, σε ορισμένες ειδικές περιπτώσεις που πρέπει να προσδιοριστούν, ότι η απόδειξη εισαγωγής που αναφέρεται στις παραγράφους 1 και 2 θεωρείται ότι παρέχεται μέσω ενός ειδικού εγγράφου ή με κάθε άλλο τρόπο.

5. Οι ελάχιστοι όροι έγκρισης των εταιρειών που ειδικεύονται σε διεθνές επίπεδο στο θέμα του ελέγχου και της εποπτείας είναι οι ακόλουθοι:

α) οι εταιρείες ελέγχου και εποπτείας εγκρίνονται κατόπιν αιτήσεώς τους από τις αρμόδιες υπηρεσίες των κρατών μελών για μία περίοδο τριών ετών. Η έγκριση ισχύει για όλα τα κράτη μέλη·

β) κατά την κατάρτιση των κύριων και δευτερευουσών αποδείξεων που αναφέρονται, στην παράγραφο 1 στοιχείο β) και στην παράγραφο 2 στοιχείο γ), οι εταιρείες ελέγχου και εποπτείας πρέπει να πραγματοποιούν όλους τους ελέγχους που είναι αναγκαίοι για να καθορισθεί η φύση, τα χαρακτηριστικά και η ποσότητα των προϊόντων που αναφέρονται στη βεβαίωση. Για κάθε βεβαίωση που χορηγείται, καταρτίζεται φάκελος στον οποίο περιγράφονται οι πραγματοποιηθείσες ενέργειες εποπτείας. Οι έλεγχοι πρέπει να πραγματοποιούνται επιτόπου κατά τη στιγμή της εισαγωγής, εκτός από εξαιρετικές περιπτώσεις δεόντως αιτιολογημένες·

γ) οι εταιρείες ελέγχου και εποπτείας, που αναφέρονται στην παράγραφο 1 στοιχείο β) και στην παράγραφο 2 στοιχείο γ), πρέπει να είναι ανεξάρτητες από τα μέρη που ενέχονται στη συναλλαγή η οποία αποτελεί αντικείμενο ελέγχου. Συγκεκριμένα, η εταιρεία ελέγχου και εποπτείας, που πραγματοποιεί την επιθεώρηση σχετικά με μια συγκεκριμένη συναλλαγή ή οποιαδήποτε θυγατρική που ανήκει στην ίδια χρηματοοικονομική ομάδα με αυτή, δεν μπορεί να λάβει μέρος στη συναλλαγή ως εξαγωγέας, τελωνειακός, μεταφορέας, συνυπογράφων, αποθηκευτής ή υπό οποιαδήποτε άλλη ιδιότητα ικανή να προκαλέσει σύγκρουση συμφερόντων·

δ) Με την επιφύλαξη των διατάξεων του άρθρου 8 του κανονισμού (ΕΟΚ) αριθ. 729/70 και του άρθρου 3 του κανονισμού (ΕΟΚ) αριθ. 4045/89 του Συμβουλίου(36), τα κράτη μέλη ελέγχουν τη δραστηριότητα των εταιρειών ελέγχου και εποπτείας σε κανονικά διαστήματα ή εφόσον υπάρχει βάσιμη αμφιβολία όσον αφορά την τήρηση των όρων της έγκρισης·

ε) τα κράτη μέλη αποσύρουν την έγκριση, εξ ολοκλήρου ή εν μέρει, εφόσον διαπιστωθεί ότι η εταιρεία ελέγχου και εποπτείας δεν παρέχει πλέον την εγγύηση της τήρησης των όρων της έγκρισης.

Το σχετικό κράτος μέλος ενημερώνει, αμελλητί, τα άλλα κράτη μέλη και την Επιτροπή για την απόσυρση της έγκρισης. Η πληροφόρηση αυτή αποτελεί αντικείμενο ανταλλαγής απόψεων στο πλαίσιο όλων των σχετικών επιτροπών διαχείρισης.

Η απόσυρση της έγκρισης ισχύει για όλα τα κράτη μέλη.

Άρθρο 17

1. Τα κράτη μέλη μπορούν να απαλλάξουν τον εξαγωγέα από την υποχρέωση προσκόμισης των αποδεικτικών στοιχείων που προβλέπονται στο άρθρο 16, πλην του εγγράφου μεταφοράς, όταν πρόκειται για περίπτωση κατά την οποία υπάρχουν επαρκείς εγγυήσεις σχετικά με την άφιξη στον προορισμό τους, προϊόντων τα οποία αποτελούν αντικείμενο διασάφησης εξαγωγής και δικαιολογούν επιστροφή, της οποίας το διαφοροποιούμενο τμήμα αντιστοιχεί σε ποσό ύψους κατώτερου ή ίσου με:

α) 1200 ευρώ για τα προϊόντα που υπάγονται στο άρθρο 1 παράγραφος 2 στοιχείο γ) του κανονισμού αριθ. 136/66/ΕΟΚ·

β) 1200 ευρώ για τα προϊόντα που δεν υπάγονται στο στοιχείο α), εάν η τρίτη χώρα ή έδαφος προορισμού αναφέρεται στο παράρτημα IV·

γ) 6000 ευρώ για τα προϊόντα που δεν υπάγονται στο στοιχείο α), εάν η τρίτη χώρα ή έδαφος προορισμού είναι άλλη από αυτές που απαριθμούνται στο παράρτημα IV.

Άρθρο 18

1. Κατά παρέκκλιση του άρθρου 14 και υπό την επιφύλαξη του άρθρου 20, μέρος της επιστροφής καταβάλλεται κατόπιν αιτήσεως του εξαγωγέα μόλις προσκομισθούν αποδεικτικά στοιχεία ότι το προϊόν εγκατέλειψε το τελωνειακό έδαφος της Κοινότητας.

2. Το μέρος της επιστροφής που αναφέρεται στην παράγραφο 1 υπολογίζεται χρησιμοποιώντας το χαμηλότερο ύψος επιστροφής, μειωμένο κατά 20 % της διαφοράς μεταξύ του προκαθορισθέντος ύψους και του χαμηλότερου ύψους ενώ σε περίπτωση μη καθορισμού ύψους επιστροφής, εφαρμόζεται το χαμηλότερο ύψος επιστροφής.

Στην περίπτωση κατά την οποία το ποσό που πρόκειται να καταβληθεί δεν υπερβαίνει τα 2000 ευρώ, το κράτος μέλος μπορεί να αναβάλει την καταβολή του ποσού αυτού μέχρι την πληρωμή ολοκλήρου του ποσού της σχετικής επιστροφής, εκτός εάν ο ενδιαφερόμενος εξαγωγέας δηλώνει ότι δεν θα ζητήσει την καταβολή συμπληρωματικού ποσού για την επιχείρηση εξαγωγής.

3. Στην περίπτωση κατά την οποία δεν έχει τηρηθεί ο προορισμός που αναφέρεται στη θέση 7 του εκδιδομένου πιστοποιητικού, το οποίο περιλαμβάνει προκαθορισμό της επιστροφής:

α) εάν το ύψος της επιστροφής που αντιστοιχεί στον πραγματικό προορισμό είναι ίσο ή ανώτερο του ύψους της επιστροφής για τον προορισμό που αναγράφεται στη θέση 7, εφαρμόζεται το ύψος της επιστροφής για τον προορισμό που αναφέρεται στη θέση 7·

β) εάν το ύψος της επιστροφής που αντιστοιχεί στον πραγματικό προορισμό είναι χαμηλότερο από το ύψος της επιστροφής για τον προορισμό που αναγράφεται στη θέση 7, η επιστροφή που θα καταβληθεί:

- είναι εκείνη που προκύπτει από την εφαρμογή του ύψους που αντιστοιχεί προς τον πραγματικό προορισμό,

- μειώνεται, εκτός περιπτώσεως ανωτέρας βίας, κατά 20 % της διαφοράς μεταξύ της επιστροφής που προκύπτει από τον προορισμό που αναφέρεται στη θέση 7 και της επιστροφής για τον πραγματικό προορισμό.

Για την εφαρμογή των διατάξεων του παρόντος άρθρου, τα ύψη επιστροφής που πρέπει να λαμβάνονται υπόψη είναι εκείνα που εφαρμόζονται κατά την ημερομηνία κατάθεσης της αίτησης πιστοποιητικού. Τα ύψη αυτά προσαρμόζονται, ενδεχομένως, με την ημερομηνία αποδοχής της διασάφησης εξαγωγής ή της δήλωσης πληρωμής.

Όταν εφαρμόζονται οι διατάξεις της παρούσας παραγράφου καθώς επίσης και οι διατάξεις του άρθρου 51 για την ίδια εξαγωγή, το ποσό που προκύπτει από το πρώτο εδάφιο μειώνεται κατά το ποσό των κυρώσεων που προβλέπονται στο άρθρο 51.

4. Στην περίπτωση κατά την οποία μια επιστροφή καθορίστηκε στο πλαίσιο διαγωνισμού ο οποίος περιλαμβάνει ρήτρα υποχρεωτικού προορισμού, ο μη καθορισμός περιοδικής επιστροφής ή ο ενδεχόμενος καθορισμός περιοδικής επιστροφής για τον εν λόγω υποχρεωτικό προορισμό, κατά την ημερομηνία κατάθεσης της αίτησης πιστοποιητικού και κατά την ημερομηνία αποδοχής της δήλωσης εξαγωγής, δεν λαμβάνεται υπόψη για τον καθορισμό του χαμηλότερου ύψους επιστροφής.

Άρθρο 19

1. Οι διατάξεις των παραγράφων 2 έως 5 εφαρμόζονται σε περίπτωση που ένα προϊόν εξάγεται με την παρουσίαση πιστοποιητικού εξαγωγής ή προκαθορισμού με ρήτρα υποχρεωτικού προορισμού.

2. Όταν το προϊόν δεν έχει φθάσει στον προορισμό, καταβάλλεται μόνο το μέρος της επιστροφής που προκύπτει από την εφαρμογή του άρθρου 18 παράγραφος 2.

3. Όταν για ένα προϊόν, λόγω περιπτώσεως ανωτέρας βίας, αλλάζει ο προορισμός για τον οποίο το πιστοποιητικό έχει εκδοθεί, η επιστροφή καταβάλλεται κατόπιν αιτήσεως του εξαγωγέα εφόσον προσκομίσει την απόδειξη της περιπτώσεως ανωτέρας βίας και του πραγματικού προορισμού του προϊόντος· η απόδειξη του πραγματικού προορισμού παρέχεται σύμφωνα με τις διατάξεις των άρθρων 15 και 16.

4. Σε περίπτωση εφαρμογής της παραγράφου 3, η επιστροφή που εφαρμόζεται είναι ίση προς την επιστροφή που καθορίστηκε για τον πραγματικό προορισμό, χωρίς να μπορεί να είναι ανώτερη από την επιστροφή που εφαρμόζεται για τον προορισμό που αναγράφεται στη θέση 7 του χορηγηθέντος πιστοποιητικού που περιλαμβάνει προκαθορισμό της επιστροφής.

Τα ύψη επιστροφής προσαρμόζονται, ενδεχομένως, κατά την ημερομηνία αποδοχής της διασάφησης εξαγωγής ή της δήλωσης πληρωμής.

5. Όταν ένα προϊόν εξάγεται με την κάλυψη πιστοποιητικού που εκδίδεται στα πλαίσια των διατάξεων του άρθρου 44 του κανονισμού (ΕΟΚ) αριθ. 3719/88 και εφόσον η επιστροφή είναι διαφοροποιημένη ανάλογα με τον προορισμό, για να τύχει της προκαθορισμένης επιστροφής, ο εξαγωγέας πρέπει, εκτός από τις αποδείξεις που αναφέρονται στο άρθρο 16, να προσκομίσει την απόδειξη ότι το προϊόν παραδόθηκε στην τρίτη χώρα εισαγωγής στον οργανισμό ο οποίος έχει προβλεφθεί από το διαγωνισμό αυτό, και τούτο στα πλαίσια του διαγωνισμού που αναφέρεται στο πιστοποιητικό.

Τμήμα 3

Ειδικά μέτρα προστασίας των οικονομικών συμφερόντων της Κοινότητας

Άρθρο 20

1. Όταν:

α) υπάρχουν σοβαρές αμφιβολίες ως προς τον πράγματικό προορισμό του προϊόντος

ή

β) υπάρχει πιθανότητα να επανεισαχθεί το προϊόν στην Κοινότητα, λόγω σημαντικής διαφοράς μεταξύ του ποσού της επιστροφής που εφαρμόζεται στο εξαγόμενο προϊόν και του ποσού του μη προτιμησιακού δασμού στην εισαγωγή που εφαρμόζονται σε ταυτόσημο προϊόν την ημερομηνία αποδοχής της διασάφησης εξαγωγής

ή

γ) υπάρχουν συγκεκριμένες υποψίες ότι το προϊόν θα επανεισαχθεί στην Κοινότητα ως έχει ή αφού έχει μεταποιηθεί σε τρίτη χώρα, απολαύοντας της απαλλαγής από το δασμό ή μείωσης του δασμού,

η ενιαία επιστροφή ή το μέρος της επιστροφής που αναφέρεται στο άρθρο 18 παράγραφος 2 καταβάλλεται μόνον εάν το προϊόν έχει εγκαταλείψει το τελωνειακό έδαφος της Κοινότητας, σύμφωνα με τις διατάξεις του άρθρου 7 και

i) στην περίπτωση μη διαφοροποιημένης επιστροφής, το προϊόν έχει εισαχθεί σε τρίτη χώρα εντός των 12 μηνών που έπονται της ημερομηνίας αποδοχής της διασάφησης εξαγωγής, ή αποτέλεσε αντικείμενο σημαντικής επεξεργασίας ή μεταποίησης εντός της εν λόγω προθεσμίας, κατά την έννοια του άρθρου 24 του κανονισμού (ΕΟΚ) αριθ. 2913/92·

ii) στην περίπτωση διαφοροποιημένης επιστροφής ανάλογα με τον προορισμό, το προϊόν έχει εισαχθεί ως έχει εντός των 12 μηνών που έπονται της ημερομηνίας αποδοχής της διασάφησης εξαγωγής σε συγκεκριμένη τρίτη χώρα.

Οι διατάξεις του άρθρου 15 και του άρθρου 16 εφαρμόζονται στην περίπτωση εισαγωγής σε τρίτη χώρα.

Εξάλλου, για όλες τις επιστροφές, οι αρμόδιες υπηρεσίες των κρατών μελών μπορούν να ζητήσουν συμπληρωματικές αποδείξεις που καταδεικνύουν, κατά την κρίση των αρμοδίων αρχών, ότι το προϊόν έχει πράγματι διατεθεί ως έχει στην αγορά της τρίτης χώρας εισαγωγής ή έχει υποβληθεί σε μεταποίηση ή ουσιαστική επεξεργασία κατά την έννοια του άρθρου 24 του κανονισμού (ΕΟΚ) αριθ. 2913/92.

Μπορούν να παραχωρηθούν συμπληρωματικές προθεσμίες υπό τους όρους που προβλέπονται στο άρθρο 49.

2. Τα κράτη μέλη εφαρμόζουν τις διατάξεις της παραγράφου 1 με δική τους πρωτοβουλία και επίσης μετά από αίτηση της Επιτροπής.

Οι διατάξεις σχετικά με την περίπτωση που προβλέπεται στην παράγραφο 1 στοιχείο β) δεν εφαρμόζονται, εάν οι συγκεκριμένες περιστάσεις της εν λόγω συναλλαγής -λαμβανομένου ιδίως υπόψη του κόστους μεταφοράς- αποκλείουν κατά πάσα πιθανότητα τον κίνδυνο επανεισαγωγής. Εξάλλου, τα κράτη μέλη μπορούν να μην εφαρμόζουν τις διατάξεις της σχετικής με την περίπτωση που προβλέπεται στην παράγραφο 1 στοιχείο β), όταν το ποσό της επιστροφής είναι ίσο ή κατώτερο από 500 ευρώ για την συγκεκριμένη διασάφηση εξαγωγής.

3. Όταν, κατ' εφαρμογή της παραγράφου 1, το προϊόν, αφού εγκαταλείψει το τελωνειακό έδαφος της Κοινότητας, χαθεί κατά τη μεταφορά λόγω ανωτέρας βίας:

- σε περίπτωση μη διαφοροποιημένης επιστροφής, πληρώνεται το συνολικό ποσό της επιστροφής,

- σε περίπτωση διαφοροποιημένης επιστροφής, πληρώνεται το ποσό του μέρους της επιστροφής που ορίζεται σύμφωνα με τις διατάξεις του άρθρου 18.

4. Οι διατάξεις της παραγράφου 1 εφαρμόζονται πριν την πληρωμή της επιστροφής.

Εντούτοις, η επιστροφή θεωρείται αχρεωστήτως καταβληθείσα και πρέπει να αποδοθεί αν οι αρμόδιες αρχές διαπιστώσουν ακόμη και μετά την πληρωμή της επιστροφής:

α) ότι το προϊόν κατεστράφη ή υπέστη ζημίες πριν διατεθεί στην αγορά τρίτης χώρας ή πριν υποστεί μεταποίηση ή ουσιαστική επεξεργασία σε τρίτη χώρα κατά την έννοια του άρθρου 24 του κανονισμού (ΕΟΚ) αριθ. 2913/92, εκτός εάν ο εξαγωγέας είναι σε θέση να αποδείξει κατά την κρίση των αρμόδιων αρχών, ότι η εξαγωγή πραγματοποιήθηκε υπό τους οικονομικούς όρους υπό τους οποίους μπορούσε λογικά να τεθεί το προϊόν σε εμπορία σε αγορά τρίτης χώρας, με την επιφύλαξη των διατάξεων του άρθρου 21 παράγραφος 2 δεύτερο εδάφιο·

β) ότι το προϊόν τελεί σε μια τρίτη χώρα υπό καθεστώς αναστολής των δασμών δώδεκα μήνες μετά την ημερομηνία εξαγωγής από την Κοινότητα χωρίς να έχει υποστεί σε τρίτη χώρα ουσιαστική μεταποίηση ή επεξεργασία κατά την έννοια του άρθρου 24 του κανονισμού (ΕΟΚ) αριθ. 2913/92 και ότι η εξαγωγή δεν πραγματοποιήθηκε στο πλαίσιο μιας κανονικής εμπορικής συναλλαγής·

γ) ότι το προϊόν έχει εξαχθεί και επανεισαχθεί στην Κοινότητα χωρίς να έχει αποτελέσει αντικείμενο ουσιαστικής επεξεργασίας ή μεταποίησης κατά την έννοια του άρθρου 24 του κανονισμού (ΕΟΚ) αριθ. 2913/92, και ότι ο μη προτιμησιακός δασμός στην εισαγωγή είναι χαμηλότερος από την χορηγηθείσα επιστροφή και ότι η εξαγωγή δεν πραγματοποιήθηκε στο πλαίσιο μιας κανονικής εμπορικής συναλλαγής·

δ) ότι τα εξαγόμενα προϊόντα που αναφέρονται στο παράρτημα V, επανεισάγονται στην Κοινότητα:

- αφού αποτελέσουν αντικείμενο επεξεργασίας ή μεταποίησης σε τρίτη χώρα που δεν έχει το επίπεδο που προβλέπεται στο άρθρο 24 του κανονισμού (ΕΟΚ) αριθ. 2913/92 και

- υπόκειται στην εφαρμογή ενός μειωμένου ή μηδενικού δασμού στην εισαγωγή σε σχέση με τον μη προτιμησιακό δασμό.

Στην περίπτωση που τα κράτη μέλη διαπιστώσουν ότι άλλα προϊόντα από αυτά που περιλαμβάνονται στο παράρτημα V αποτελούν κίνδυνο εκτροπής του εμπορίου, ενημερώνουν σχετικά το ταχύτερο δυνατό την Επιτροπή.

Δεν ισχύουν οι διατάξεις που αναφέρονται στα στοιχεία γ) και δ) σε περίπτωση εφαρμογής των διατάξεων του τίτλου VI κεφάλαιο 2 "Επιστρεφόμενο εμπόρευμα" του κανονισμού (ΕΟΚ) αριθ. 2913/92 και στις περιπτώσεις όσου τα προϊόντα επανεισάγονται τουλάχιστον δύο έτη μετά την ημερομηνία εξαγωγής.

Οι διατάξεις του άρθρου 51 δεν ισχύουν στις περιπτώσεις που αναφέρονται στα στοιχεία β) έως δ).

Τμήμα 4

Περιπτώσεις μη χορήγησης της επιστροφής

Άρθρο 21

1. Καμία επιστροφή δεν χορηγείται όταν τα προϊόντα δεν είναι ποιότητας υγιούς, ανόθευτης και σύμφωνης με τα συναλλακτικά ήθη κατά την ημερομηνία αποδοχής της διασάφησης εξαγωγής.

Τα προϊόντα πληρούν την απαίτηση του πρώτου εδαφίου, εφόσον μπορούν να διατεθούν στο εμπόριο στην Κοινότητα υπό κανονικές συνθήκες και με την ονομασία που εμφαίνεται στην αίτηση χορήγησης της επιστροφής και εφόσον τα προϊόντα αυτά προορίζονται για ανθρώπινη κατανάλωση και η χρησιμοποίησή τους για τον σκοπό αυτό δεν αποκλείεται ή μειώνεται αισθητά λόγω των χαρακτηριστικών τους ή της κατάστασής τους.

Η συμφωνία των προϊόντων με τις απαιτήσεις που αναφέρονται στο πρώτο εδάφιο πρέπει να εξετάζεται με βάση τις ισχύουσες προδιαγραφές ή συνήθεις μεθόδους στα πλαίσια της Κοινότητας.

Ωστόσο, η επιστροφή χορηγείται επίσης όταν, στις χώρες προορισμού, τα εξαγόμενα προϊόντα υπόκεινται σε ειδικούς υποχρεωτικούς όρους, ιδίως υγιεινής ή δημόσιας υγείας, που δεν ανταποκρίνονται στις ισχύουσες προδιαγραφές ή συνήθεις μεθόδους στα πλαίσια της Κοινότητας. Εναπόκειται στον εξαγωγέα να αποδείξει, κατόπιν αιτήσεως της αρμόδιας αρχής, ότι τα προϊόντα είναι σύμφωνα με τους εν λόγω υποχρεωτικούς όρους στις τρίτες χώρες προορισμού.

Επιπλέον, μπορούν να θεσπιστούν διατάξεις για ορισμένα προϊόντα.

2. Όταν το προϊόν εγκαταλείψει το τελωνειακό έδαφος της Κοινότητας υγιές, ανόθευτο και εμπορεύσιμο έχει δικαίωμα να λάβει ένα μέρος της επιστροφής που υπολογίζεται σύμφωνα με τις διατάξεις του άρθρου 18 παράγραφος 2, εκτός από την εφαρμογή του άρθρου 20. Εξάλλου, χάνει το δικαίωμα αυτό όταν υπάρχουν αποδείξεις:

- ότι δεν είναι πλέον υγιές, ανόθευτο και εμπορεύσιμο λόγω ενός λανθάνοντος μειονεκτήματος που φαίνεται εκ των υστέρων,

- ότι δεν έχει πωληθεί στον τελικό καταναλωτή επειδή η ημερομηνία λήξης για την κατανάλωση του προϊόντος ήταν πολύ κοντά στην ημερομηνία εξαγωγής.

Όταν υπάρχουν αποδείξεις ότι το προϊόν δεν είναι υγιές, ανόθευτο και εμπορεύσιμο πριν από την ολοκλήρωση των τελωνειακών διατυπώσεων για την εισαγωγή στην τρίτη χώρα, δεν έχει δικαίωμα να λάβει το διαφοροποιημένο τμήμα της επιστροφής.

3. Δεν χορηγείται επιστροφή όταν τα προϊόντα υπερβαίνουν τα μέγιστα αποδεκτά επίπεδα ραδιενέργειας που εφαρμόστηκαν από την κοινοτική νομοθεσία. Τα επίπεδα που εφαρμόζονται στα συγκεκριμένα προϊόντα, ανεξαρτήτως της καταγωγής τους, είναι εκείνα που καθορίζονται στο άρθρο 3 του κανονισμού (ΕΟΚ) αριθ. 737/90 του Συμβουλίου(37).

Άρθρο 22

1. Καμία επιστροφή δεν χορηγείται για τις εξαγωγές που αποτελούν αντικείμενο εισφορών κατά την εξαγωγή ή φορολογικής επιβάρυνσης κατά την εξαγωγή, που προκαθορίζονται ή προσδιορίζονται στα πλαίσια διαγωνισμού.

2. Όταν για ένα σύνθετο προϊόν προκαθορίζονται μια εισφορά κατά την εξαγωγή ή φορολογική επιβάρυνση κατά την εξαγωγή βάσει ενός ή περισσοτέρων των συστατικών τους καμία επιστροφή δεν χορηγείται για αυτό ή αυτά τα συστατικά.

Άρθρο 23

Καμία επιστροφή δεν χορηγείται για τα προϊόντα που πωλούνται ή διανέμονται επί των πλοίων και τα οποία, εν συνεχεία, είναι δυνατόν να επανεισαχθούν στην Κοινότητα βάσει των ατελειών που προκύπτουν από τις διατάξεις του κανονισμού (ΕΟΚ) αριθ. 918/83 του Συμβουλίου(38).

ΚΕΦΑΛΑΙΟ 2

Προκαταβολή της επιστροφής κατά την εξαγωγή

Άρθρο 24

1. Κατόπιν αιτήσεως του εξαγωγέα, τα κράτη μέλη προκαταβάλλουν ολόκληρο ή μέρος του ποσού της επιστροφής, αφού γίνει αποδεκτή η διασάφηση εξαγωγής, υπό τον όρο ότι συστήνεται εγγύηση της οποίας το ποσό είναι ίσο με το ποσό της προκαταβολής αυτής προσαυξημένο κατά 10 %.

Τα κράτη μέλη μπορούν να προσδιορίζουν τους όρους υπό τους οποίους είναι δυνατό να ζητηθεί η προκαταβολή μέρους της επιστροφής.

2. Το ποσό της προκαταβολής υπολογίζεται λαμβανομένου υπόψη του ύψους της επιστροφής που εφαρμόζεται για τον δηλωθέντα προορισμό και, κατά περίπτωση, διορθώνεται σύμφωνα με τα άλλα ποσά που προβλέπονται από την κοινοτική νομοθεσία.

3. Τα κράτη μέλη μπορούν να μην εφαρμόζουν τις διατάξεις της παραγράφου 1 όταν το πληρωτέο ποσό δεν υπερβαίνει τα 2000 ευρώ.

Άρθρο 25

1. Όταν το προκαταβαλλόμενο ποσό είναι μεγαλύτερο από το ποσό που οφείλεται πραγματικά για την εξαγωγή ή για ισοδύναμη εξαγωγή, η αρμόδια αρχή κινεί χωρίς καθυστέρηση τη διαδικασία του άρθρου 29 του κανονισμού (ΕΟΚ) αριθ. 2220/85, ενόψει της πληρωμής από τον εξαγωγέα της διαφοράς μεταξύ των δύο ποσών αυξημένης κατά 10 %.

Ωστόσο, όταν, λόγω ανωτέρας βίας:

- δεν είναι δυνατόν να προσκομιστούν οι αποδείξεις που προβλέπονται στον παρόντα κανονισμό ώστε να χορηγηθεί η επιστροφή,

ή

- το προϊόν φθάνει σε διαφορετικό προορισμό από εκείνον για τον οποίο έχει υπολογιστεί η προκαταβολή,

η αύξηση κατά 10 % δεν εισπράττεται.

2. Όταν το προϊόν δεν φθάσει στον προορισμό για τον οποίο υπολογίσθηκε η προκαταβολή λόγω παρατυπίας την οποία διέπραξε ένας τρίτος εις βάρος του εξαγωγέα, και ο εξαγωγέας ενημερώνει σχετικά με δική του πρωτοβουλία, αμέσως και γραπτώς, τις αρμόδιες αρχές και επιστρέφει την προκαταβολή, η προσαύξηση -που αναφέρεται στην παράγραφο 1- περιορίζεται στον τόκο που οφείλεται για την περίοδο, μεταξύ της είσπραξης της επιστροφής που έχει εισπραχθεί προκαταβολικά και της επιστροφής της, υπολογιζόμενη σύμφωνα με τις διατάξεις του άρθρου 52 παράγραφος 1 τέταρτο εδάφιο.

Η διάταξη αυτή δεν εφαρμόζεται όταν οι αρμόδιες αρχές έχουν κοινοποιήσει στον εξαγωγέα την πρόθεσή τους να πραγματοποιήσουν έλεγχο ή όταν ο εξαγωγέας ήταν ενήμερος, μέσω άλλων τρόπων, για την πρόθεση των αρμόδιων αρχών να πραγματοποιήσουν έλεγχο.

3. Θεωρείται ισοδύναμη εξαγωγή, η εξαγωγή που ακολουθεί επανεισαγωγή, στο πλαίσιο του καθεστώτος των επανεισαγομένων, ισοδύναμων προϊόντων που υπάγονται στην ίδια διάκριση της συνδυασμένης ονοματολογίας, εφόσον πληρούνται οι όροι που αναφέρονται στο άρθρο 40 παράγραφος 2 στοιχεία α) και β) του κανονισμού (ΕΟΚ) αριθ. 3719/88.

Η παρούσα διάταξη εφαρμόζεται μόνον όταν το καθεστώς των επανεισαγομένων χρησιμοποιήθηκε στο κράτος μέλος, στο οποίο έγινε αποδεκτή η διασάφηση εξαγωγής της πρώτης εξαγωγής.

ΚΕΦΑΛΑΙΟ 3

Προχρηματοδότηση της επιστροφής

Άρθρο 26

1. Εφόσον ο εξαγωγέας δηλώνει την πρόθεσή του να εξαγάγει τα προϊόντα μετά από μεταποίηση ή αποθεματοποίηση και να επωφεληθεί επιστροφής κατ' εφαρμογή των διατάξεων που αναφέρονται στα άρθρα 4 ή 5 του κανονισμού (ΕΟΚ) αριθ. 565/80, η υπαγωγή στις διατάξεις αυτές εξαρτάται από την υποβολή στις τελωνειακές αρχές της δηλώσεως, που καλείται στο εξής "δήλωση πληρωμής".

Τα κράτη μέλη μπορούν να δώσουν άλλη ονομασία στη δήλωση πληρωμής.

2. Η δήλωση πληρωμής περιλαμβάνει όλα τα αναγκαία στοιχεία για τον καθορισμό της επιστροφής για τα προς εξαγωγή προϊόντα, ιδίως:

α) για τα προϊόντα:

- την περιγραφή, ενδεχομένως απλοποιημένη, των προϊόντων σύμφωνα με την ονοματολογία για τις επιστροφές στην εξαγωγή και τον κωδικό της ονοματολογίας των επιστροφών και εφόσον είναι αναγκαίο, για τον υπολογισμό της επιστροφής, τη σύνθεση των προϊόντων ή την αναφορά στη σύνθεση αυτή,

- την καθαρή μάζα των προϊόντων ή ενδεχομένως, την ποσότητα εκφρασμένη σε μονάδα μέτρησης που λαμβάνεται υπόψη για τον υπολογισμό της επιστροφής·

β) για τα εμπορεύματα ισχύουν οι διατάξεις του κανονισμού (ΕΚ) αριθ. 1222/94.

Εξάλλου, όταν τα βασικά προϊόντα πρέπει να μεταποιηθούν, η δήλωση πληρωμής περιλαμβάνει:

- την περιγραφή των βασικών προϊόντων,

- την ποσότητα των βασικών προϊόντων,

- το ποσοστό αποδόσεως ή παρόμοιες πληροφορίες.

3. Με την επιφύλαξη των διατάξεων της παραγράφου 2, μια προσωρινή περιγραφή των εμπορευμάτων που μπορούν να παραχθούν από προϊόντα βάσεως μπορεί, όταν οι περιστάσεις το δικαιολογούν και κατόπιν αιτήσεως του εξαγωγέα, να αναφέρεται στη δήλωση πληρωμής. Σ' αυτή την περίπτωση, ο εξαγωγέας δηλώνει στις αρμόδιες αρχές την περιγραφή του τελικού είδους όταν η μεταποίηση έχει πραγματοποιηθεί.

4. Η δήλωση πληρωμής πρέπει επίσης να αναφέρει τη χρήση ή τον προορισμό των προϊόντων:

α) όταν ο εξαγωγέας ζητά την πληρωμή ποσού ίσου με την επιστροφή που μπορεί να εφαρμοσθεί για τη χρήση ή τον προορισμό που προβλέπεται για τα προϊόντα·

β) όταν η χρήση ή ο προορισμός είναι αναγκαίος για τον καθορισμό της περιόδου κατά τη διάρκεια της οποίας τα προϊόντα μπορούν να παραμένουν υπό τελωνειακό έλεγχο για να μεταποιηθούν ή υπό το τελωνειακό καθεστώς αποταμιεύσεως ή ελεύθερης ζώνης.

5. Η χρησιμοποίηση ή ο προορισμός δηλώνεται:

- είτε με την ειδική χρησιμοποίηση ή με τη χώρα ειδικού προορισμού,

- είτε με την ομάδα των χωρών προορισμού, για την οποία εφαρμόζεται το ίδιο ύψος επιστροφής.

6. Για να εξασφαλισθεί η υλοποίηση των φυσικών ελέγχων των προϊόντων, η δήλωση πληρωμής περιλαμβάνει επίσης όλα τα στοιχεία που είναι αναγκαία για τον εντοπισμό του ακριβούς χώρου όπου τα προϊόντα θα μεταποιηθούν ή θα αποθηκευθούν έως την εξαγωγή τους. Σε περίπτωση αλλαγής του